qundao/data-zh-poetry huggingface dataset:
讀書臺
作者：陳琦
朝代：宋

水色山光面面開，乾坤牢落此孤臺。
寒煙老屋巢沙燕，春雨殘碑卧石苔。
千載英風今可想，八州奇夢舊傳來。
輶車弔古增惆悵，重爲先生闢草萊。
送行詩
作者：陳琦
朝代：宋

太白休愁橫閣暝，少陵剩賦浣花春。
金沙銀鑠巴中路，綠水紅蓮幕下賓。
登法華臺
作者：陳琰
朝代：宋

南楚歸舟牽客思，西風脫葉轉秋寒。
年華漸晚邊城遠，凝望中天更倚欄。
登法華臺
作者：陳琰
朝代：宋

流水西來遶亂山，山色曲折幾重灘。
烟雲出入搜尋易，人世興亡入畫難。
南楚歸舟牽客思，西風脫葉轉秋寒。
年華漸晚邊城遠，凝望中天更倚欄。
詩思
作者：陳琰
朝代：宋

本與名言絕，乾坤鍾氣清。
靜中取拾得，閒裏琢磨成。
美刺明時化，幽微索至精。
不曾親悟入，似隔萬重城。
詩意
作者：陳琰
朝代：宋

慘淡輕縈似畫圖，神遊物外有還無。
灞橋雪裏清應苦，飯顆山頭人亦癯。
敏掣鯨魚當碧幽，隨象網索玄珠出。
□塵解悟天機妙，一字何勞撚斷鬚。
題二陸祠
作者：陳琰
朝代：宋

塵暗香殘二陸祠，可憐詞藻妙當時。
聯鑣入洛成何事，一段淒涼鶴不知。
句
作者：陳瑄
朝代：宋

似嫌秦閣小，欲際楚天浮。
句
作者：陳瑊
朝代：宋

自是古今無變異，豈因霜雪有枯榮。
踏莎行
作者：陳璧
朝代：宋

江闊天低，樓高思迥。春煙蘸淡如秋景。今年芳草去年愁，分明又報明年信。燕子還來，歸期未定。可堪醉夢紅塵境。世間萬事盡消磨，水流不盡青山影。
句
作者：陳璹
朝代：宋

活計魚蝦蟹，此事屬漁舟。
一落索
作者：陳瓘
朝代：宋

體上衣裳雲作縷。不論寒暑。世間多少老婆禪，猶苦問、台山路。堪笑龐翁無趣。臨行卻住。古人公案不須論，還了得、如今否。
了齋自警六首·其一
作者：陳瓘
朝代：宋

本無一字堯夫易，八十一篇揚子玄。
今古是非那復辨，仲尼尤不廢韋編。
了齋自警六首·其三
作者：陳瓘
朝代：宋

過時不易始爲難，執處那知是變遷。
度盡千山無鳥迹，不勞傳語報平安。
了齋自警六首·其二
作者：陳瓘
朝代：宋

文書難寫伏羲書，字外成篇始見渠。
賜也能分可不可，一瓢居士只如愚。
了齋自警六首·其五
作者：陳瓘
朝代：宋

仲由行行終身誦，師也堂堂带上書。
五柳却能知此意，無弦琴上賦歸與。
了齋自警六首·其六
作者：陳瓘
朝代：宋

只說爲山不說休，山成日夜水橫流。
惜哉覆簣成迷復，只欠當初一掉頭。
了齋自警六首·其四
作者：陳瓘
朝代：宋

手在何憂弓力强，巧窮那得必穿楊。
太和有味人人飲，誰識醒時是醉鄉。
代書簡張天覺
作者：陳瓘
朝代：宋

辟穀非其道，談空去自然。
何如勳業地，無愧是神仙。
佚老堂
作者：陳瓘
朝代：宋

解組紛華遠，懸車興味長。
身閑雲去住，心浄月清凉。
老矣思同隠，歸歟歎異鄉。
平生高意在，畎畝未應忘。
卜算子
作者：陳瓘
朝代：宋

只解勸人歸，都不留人住。南北東西總是家，勸我歸何處。去住總由天，天意人難阻。若得歸時我自歸，何必閒言語。
卜算子
作者：陳瓘
朝代：宋

咄咄汝何人，眼在眉毛下。明月相隨萬里來，何處分真假。問著總無言，有口番成啞。荊棘林中自在身，即是知音者。
卜算子
作者：陳瓘
朝代：宋

夢裡不知眠，覺後眠何在。試問眠身與夢身，那個能祗對。醉後有人醒，醒了無人醉。要識三千與大千，不在微塵外。
卜算子
作者：陳瓘
朝代：宋

身如一葉舟，萬事潮頭起。水長船高一任伊，來往洪濤裡。潮落又潮生，今古長如此。後夜開尊獨酌時，月滿人千里。
卜算子
作者：陳瓘
朝代：宋

黃了舊皮膚，最是風流處。多少紛紛陌上人，不聽春鵑語。觸目是家山，到了須拈取。雲散長空月滿天，好個還鄉路。
句·其一
作者：陳瓘
朝代：宋

哲宗怒常立，時宰駡林自。
句·其七
作者：陳瓘
朝代：宋

看花出約幾時回。
句·其三
作者：陳瓘
朝代：宋

黑石巴山硯，魚鱗蜀客箋。
句·其二
作者：陳瓘
朝代：宋

拶破黄龍第四關，世人猶問生緣法。
句·其五
作者：陳瓘
朝代：宋

無金可寄東門傅，有齒能欺柱下蒼。
句·其六
作者：陳瓘
朝代：宋

歲久漫傳龍變化，潭深誰睹劍鋒鋩。
句·其四
作者：陳瓘
朝代：宋

浦樹家家異。
吳江鱸鄉亭
作者：陳瓘
朝代：宋

中郎臺榭據江鄉，雅稱詩翁賦卒章。
蒓菜鱸魚好時節，秋風斜日舊烟光。
一杯有味功名小，萬事無心歲月長。
安得便拋塵網去，釣舟閑倚畫欄傍。
呈知府司封二十韵
作者：陳瓘
朝代：宋

錦帳含香士，高名壓搢紳。
南昌移皂蓋，東潁憩朱輪。
孝悌資延壽，耕桑頼信臣。
優游千里治，談笑六朝均。
竟日庭無訟，期年俗已淳。
休誇兩岐秀，未若四時春。
近遠皆霑澤，施爲固有神。
歡謳連別壤，美績播嚴宸。
夙慕冰壺潔，終期驥足伸。
燕閒成吏隠，蕭灑得湖濱。
烟柳籠亭檻，雲波盪釣綸。
微風牽藻荇，小棹送鱸蓴。
繆作堂中客，慚陪席上珍。
開樽寧草草，延語每諄諄。
齷齪才非異，吹噓意獨親。
摘鞍方邂逅，攬轡又逡巡。
麗巧裁新詠，緘題及鄙人。
曹劉風自古，李杜格殊倫。
拜賜欣愉甚，臨分感歎頻。
悠悠京國路，重染滿衣塵。
和劉太守十洲詩·月島
作者：陳瓘
朝代：宋

月明偏照海邊洲，綠水迴環漾素秋。
斗轉參橫羣動息，桂花零落遣誰收。
和劉太守十洲詩·松島
作者：陳瓘
朝代：宋

影參岸栢童童綠，葉蔽汀蘭澹澹香。
斤斧不來人迹遠，養成千尺勢堂堂。
和劉太守十洲詩·柳汀
作者：陳瓘
朝代：宋

密幹參差籠月影，輕波蕩漾蘸烟條。
暑天要此清凉地，欲往何辭度小橋。
和劉太守十洲詩·烟嶼
作者：陳瓘
朝代：宋

靄靄紛紛緣底事，故來波上罩晴沙。
莫教散入滄溟去，却恐能迷上漢槎。
和劉太守十洲詩·竹嶼
作者：陳瓘
朝代：宋

霜姿迥出紅塵外，只有鵷雛傍水來。
別岸若尋棲隠處，軒窗須爲此君開。
和劉太守十洲詩·芙蓉洲
作者：陳瓘
朝代：宋

紅雲可覓無蜂去，渺渺寒波映晚芳。
未必孤根能耐雪，且看秋艷已經霜。
和劉太守十洲詩·花嶼
作者：陳瓘
朝代：宋

紅紫商量欲滿枝，持春觴豆好携持。
便須載酒凌波去，底事黄堂獨賦詩。
和劉太守十洲詩·芳草洲
作者：陳瓘
朝代：宋

綠色映波千古恨，至今南浦兩依依。
我今又出江東去，多少行人宦未歸。
和劉太守十洲詩·菊花洲
作者：陳瓘
朝代：宋

光景不留人易老，恨無羽翼出塵埃。
世間那有飛昇藥，且傍汀洲采菊來。
和劉太守十洲詩·雪汀
作者：陳瓘
朝代：宋

誰把平氈水上開，坐看飛絮撲瓊臺。
酒豪耳熱笙歌沸，應怪幽人此地來。
和江民表韵
作者：陳瓘
朝代：宋

傳老東山水上浮，玄沙六月雪重裘。
舊來消息今何在，千里桐江月滿樓。
和鄧鯁之韵
作者：陳瓘
朝代：宋

十年三謫海邊州，洛口相望阻獻酬。
曾寄遠詩來合浦，又傳新句落丹丘。
身如古柏童童老，心似平江湛湛流。
歸鳥倦飛雲入岫，一瓢堪樂莫回頭。
垂虹亭
作者：陳瓘
朝代：宋

三年爲吏住東濱，重到江頭照病身。
滿眼碧波輸野鳥，一蓑疏雨屬漁人。
隨船曉月孤輪白，入座群山數點春。
張翰英靈應笑我，綠袍依舊惹埃塵。
寄友人
作者：陳瓘
朝代：宋

行人征轡路西東，霜葉翩翩舞亂紅。
曉色冥朦溪浸月，陰容黯澹馬嘶風。
浮生信若萍隨浪，遠意徒驚鳥在籠。
萬事欲窮須握手，尺書相問愧匆匆。
寄覺範漳水
作者：陳瓘
朝代：宋

仁者雖逢思有常，平居慎勿示何妨。
爭先世路機關惡，近後語言滋味長。
可口物多終作疾，快心事過必爲傷。
與其病後求良藥，不若病前能自防。
寄覺範長沙
作者：陳瓘
朝代：宋

大士遊方興盡回，家山風月絕塵埃。
杖頭多少閑田地，挑取華嚴入嶺來。
寄題正倫姪舫齋詩二首·其一
作者：陳瓘
朝代：宋

此道若長川，行藏比泝沿。
浪恬寧在我，維泛且隨緣。
野色連幽岸，溪光接遠天。
欲離平險地，常使意超然。
寄題正倫姪舫齋詩二首·其二
作者：陳瓘
朝代：宋

畫舫名齋閣，端居事若何。
燕知真酖毒，言即是風波。
未便乘桴去，惟同載酒過。
濟川如有意，南去問施羅。
寄題黄及之谷神館
作者：陳瓘
朝代：宋

昔日傳聞構館新，標名今已幾經春。
心安即是長生路，世樂無過自在身。
虛室久扃閑歲月，白頭不減舊精神。
蓬萊未要香山客，且作潜溪百歲人。
寄饒德操
作者：陳瓘
朝代：宋

舊時饒措大，今日壁頭陀。
爲問安心法，禪儒較幾何。
廬山詩二首·其一
作者：陳瓘
朝代：宋

廬山俯長江，秀色摩青天。
招提選勝地，好景相屬連。
東林最幽曠，殿閣含飛烟。
馨香滿天下，無如遠公蓮。
社客方散後，零落七百年。
之人遠同調，綠綺非絲弦。
不可傾耳授，但許心相傳。
迷津苦難渡，人以師爲船。
法鼓忽雷震，此事非偶然。
何時穿蠟屐，問法浮雲邊。
廬山詩二首·其二
作者：陳瓘
朝代：宋

廬山景何如，勝迹多已古。
水石相回旋，天地巧排布。
我本天涯人，未知有廬阜。
恨不早經過，西征一何暮。
香爐在何許，縹緲凌高空。
却入白蓮沼，令人思遠公。
高巖草堂在，吏隠居其中。
至今三尺童，猶能話白公。
可想不可見，山色空重重。
水流來何遠，所過生苔蘚。
自古垂飛簾，至今不能捲。
此外猶足觀，足力已困竭。
僧居本靜閒，群鳥爭囀舌。
恰欲高枕眠，魂夢恐遭聒。
知是乘雨來，山路泥滑滑。
陰雲猶未收，明朝又西發。
接花
作者：陳瓘
朝代：宋

色紅可使紫，葉單可使千。
花小可使大，子少可使繁。
天賦有定質，我力能使遷。
自矜接花手，可奪造化權。
衆聞悉驚詫，遣我屢嘆吁。
用智固巧矣，天時可易歟。
我欲春採菊，我欲冬賞桃。
汝不能栽接，汝巧亦徒勞。
雨露草必生，雪霜松不死。
不死有本性，必生亦時爾。
汝之所變易，是亦時所爲。
時乎不可違，何物不隨時。
攬翠軒
作者：陳瓘
朝代：宋

地與煩囂隔，登臨翠色中。
雨餘千畝竹，霜過一山松。
逸興雲無盡，幽懷水不窮。
絕勝花滿眼，只得片時紅。
文饒自京師還欲往昌國而風作不可渡乃爲絕句戲之
作者：陳瓘
朝代：宋

欲衝高浪却沈吟，酒近瀛洲懶得斟。
莫道顛風無好意，爲君吹過遠歸心。
文饒自昌國以詩見寄次韵二首·其一
作者：陳瓘
朝代：宋

百川滾滾到來休，此是人間第一流。
鯨鬣爲君翻駭浪，蘭苕空自滿汀洲。
文饒自昌國以詩見寄次韵二首·其二
作者：陳瓘
朝代：宋

海邦渺渺知何在，風入高帆頃刻過。
何似一樽湖上酒，月明安穩照寒波。
歙硯詩
作者：陳瓘
朝代：宋

歙溪澄湛千尋碧，中有崎嶔萬年石。
腰粗入水始能鑿，一硯價直千金璧。
輕絲膩色恍莫分，熟視微見青羅紋。
乃知金線鴝鵒眼，如玉有瑕安足論。
海山樓
作者：陳瓘
朝代：宋

勝事荒湮久，高城觀閣宜。
均勞青瑣客，餘事海山詩。
減字木蘭花
作者：陳瓘
朝代：宋

一尊薄酒。滿酌勸君君舉手。不是親朋。誰肯相從寂寞濱。人生如夢。夢裡惺惺何處用。盞到休辭。醉後全勝未醉時。
減字木蘭花
作者：陳瓘
朝代：宋

世間拘礙。人不堪時渠不改。古有斯人。千載誰能繼後塵。春風入手。樂事自應隨處有。與眾熙怡。何似幽居獨樂時。
減字木蘭花
作者：陳瓘
朝代：宋

世間藥院。只愛大黃甘草賤。急急加工。更靠硫黃與鹿茸。鹿茸吃了。卻恨世間涼藥少。冷熱平均。須是松根白茯苓。
減字木蘭花
作者：陳瓘
朝代：宋

大江北去。未到滄溟終不住。淮水東流。日夜朝宗亦未休。香爐煙嫋。濃淡卷舒終不老。寸碧千鍾。人醉華胥月色中。
減字木蘭花
作者：陳瓘
朝代：宋

結廬人境。萬事醉來都不醒。鳥倦雲飛。兩得無心總是歸。古人逝矣。舊日南窗何處是。莫負青春。即是昇平寄傲人。
減字木蘭花
作者：陳瓘
朝代：宋

華胥月色。萬水千山同一白。南北相望。獨醉香山舊草堂。淮岑妙境。十載醺酣猶未醒。一腹便便。也讀春秋也愛眠。
湖心亭
作者：陳瓘
朝代：宋

塵境紛紛俗累增，故尋幽徑訪南能。
湖波浩渺無窮綠，寺屋高低不計層。
詩老新吟工惱客，使君餘暇得陪僧。
棋中得失何時了，一局輸贏未可憑。
滿庭芳
作者：陳瓘
朝代：宋

擾擾匆匆，紅塵滿袖，自然心在溪山。尋思百計，真個不如閒。浮世紛華夢影，囂塵路、來往迴圈。江湖手，長安障日，何似把魚竿。盤旋。那忍去，他邦縱好，終異鄉關。向七峰迴首，清淚班班。西望煙波萬里，扁舟去、何日東還。分攜處，相期痛飲，莫放酒杯慳。
滿庭芳
作者：陳瓘
朝代：宋

槁木形骸，浮雲身世，一年兩到京華。又還乘興，閒看洛陽花。聞道鞓紅最好，春歸後、終委泥沙。忘言處，花開花謝，不似我生涯。年華。留不住，飢飡困寢，觸處為家。這一輪明月，本自無瑕。隨分冬裘夏葛，都不會、赤水黃芽。誰知我，春風一拐，談笑有丹砂。
滿庭芳
作者：陳瓘
朝代：宋

淮葉繽紛，江煙濃淡，別尊同倒寒暉。未逢春信，霜露惹征衣。往事元無是處，無須待、回首知非。春鵑語，從來勸我，常道不如歸。家山，何處近，江樓簾棟，夕卷朝飛。問西江筍蕨，何似鱸肥。且置華胥舊夢，忘言處、千古同時。君知我，平生心事，相契古來稀。
瑞泉庵
作者：陳瓘
朝代：宋

飛棟逼天象，疏櫺逗巖烟。
烹茶引高士，汲此石罅泉。
泉深不盈尺，潤物無頗偏。
百川有盈涸，是坎常泓然。
目昏詩
作者：陳瓘
朝代：宋

壯歲漂淪懶讀書，老忘休歇欲何如。
夜窗不復留燈火，眼食齁齁一任渠。
秀聚亭
作者：陳瓘
朝代：宋

曉色春風裏，維舟一小亭。
看山渾不倦，待得雪峰青。
秦君亭
作者：陳瓘
朝代：宋

世梗賢路塞，達人識窮通。
欃槍天寶末，士路如飄蓬。
聘君當此時，卷迹雲霞中。
能令千載後，嘆息詩人窮。
答瑞巖湛老
作者：陳瓘
朝代：宋

示我超然句，能令滯念開。
盍移瑞巖剎，爲我入城來。
臨江仙
作者：陳瓘
朝代：宋

聞道洛陽花正好，家家庭戶春風。道人飲去百壺空。年年花下醉，看謝幾番紅。此別又從何處去，風萍一任西東。語聲雖異笑聲同。一輪深夜月，何處不相逢。
自合浦還清湘寄虛中弟·其一
作者：陳瓘
朝代：宋

三年已絕生還望，一日天恩到海涯。
路過清湘猶間闊，當時何不住長沙。
自合浦還清湘寄虛中弟·其三
作者：陳瓘
朝代：宋

曾近滄溟看颶風，波濤有盡海無窮。
四年陳迹今何在，坐對湘雲豁晚空。
自合浦還清湘寄虛中弟·其二
作者：陳瓘
朝代：宋

行徹天涯萬里山，月明方照海珠還。
瘴鄉來往渾閒事，聊爲清湘一破顔。
自合浦還清湘寄虛中弟·其四
作者：陳瓘
朝代：宋

瘴海只將梅作雪，湘山今見麥爲春。
晴空有月當如舊，嶺北山南總照人。
與全州崇寧斷臂和尚
作者：陳瓘
朝代：宋

少年得髓幾人知，想見當年斷臂時。
此是湘山大知識，衡門堪繼會昌師。
花光仁禪師以墨戲見寄以小詩致謝
作者：陳瓘
朝代：宋

禪心已出包區宇，墨海翻騰作雪梅。
三昧筆端俱戲事，定餘幽室暗香來。
荔枝臺
作者：陳瓘
朝代：宋

滿眼春花百鳥肥，絳苞丹艷大纍纍。
臺前採掇誰堪贈，譜外聲名世不知。
顆小不堪妃子笑，味酸猶發少陵詩。
高墳拱木今何在，此品軒昂獨恨遲。
藏春峽四首·其一
作者：陳瓘
朝代：宋

主人心地冷如灰，只把園花取次栽。
峽外漫多閒雨露，直須併此入山來。
藏春峽四首·其三
作者：陳瓘
朝代：宋

朝廷鵷鷺日振振，不道天涯亦有人。
弟勸兄酬無可恨，歡然別是一家春。
藏春峽四首·其二
作者：陳瓘
朝代：宋

花落花開蝶自忙，琴閒書札日偏長。
我來不爲看桃李，只愛幽蘭靜更香。
藏春峽四首·其四
作者：陳瓘
朝代：宋

孺子無心作聘君，使君懸榻意何勤。
世人不道芳蓀好，可是清香不遠聞。
蘇文饒往昌國意頗憚之送以詩因勉之
作者：陳瓘
朝代：宋

已聞舟楫具，那得苦留君。
雨過霜風急，帆飛雪浪分。
長途方策足，暇日正論文。
功業他年事，風波豈足云。
蝶戀花
作者：陳瓘
朝代：宋

有個胡兒模樣別。滿頷髭鬚，生得渾如漆。見說近來頭也白。髭鬚那得長長黑。□□□□□□□。籋子鑷來，須有千堆雪。莫向細君容易說。恐他嫌你將伊摘。
蝶戀花
作者：陳瓘
朝代：宋

海角芳菲留不住。筆下風生，飛入青雲去。仙籙有名天賜與。致君事業安排取。要識世間平坦路。當使人人，各有安心處。黑髮便逢堯舜主。笑人白首歸南畝。
超果亮師假還山·其一
作者：陳瓘
朝代：宋

□□□□□，流輩推博雅。
春風振客衣，逸棹東南下。
賦詩臺閣彥，落落珠璣瀉。
持觴拜親膝，喜色動鄉社。
都城十二衢，塵土翳車馬。
一夢逐君行，茲懷已瀟灑。
超果亮師假還山·其二
作者：陳瓘
朝代：宋

路左漿先饋，門前屨幾重。
勇歸塵事擲，恬處道心濃。
弄水知幽谷，觀雲想妙峰。
深夜孤鶴唳，清露滴高松。
送周初平
作者：陳瓘
朝代：宋

虀鹽雖不飽，心與古人期。
口體非吾養，紛華任爾爲。
經明逢地芥，穎脫看囊錐。
兩驥皆宛種，天衢好並馳。
送致政郟丈赴張杭州西湖之約
作者：陳瓘
朝代：宋

丈人八十身尤健，心似閑雲恣舒卷。
故人邀作武林遊，拏舟不道江湖遠。
澄波萬頃沖融間，塵埃洗盡光陰閑。
登臨不倦謝太傅，好與共尋窗外山。
梵剎琳宮繞飛閣，靄色嵐光日參錯。
遙岑併入眼中來，却愛清秋有摇落。
酒價在逐秋風高，一倒百壺詩正豪。
潮落潮生幾人老，我獨世累如鴻毛。
興來即是烟波客，興盡欲歸歸便得。
疏巾藜杖日相隨，不許征途有南北。
天南天北屢經過，不獨丈人清興多。
欲棹小舟同一醉，手邊朱墨奈忙何。
阮郎歸
作者：陳瓘
朝代：宋

從來多唱杜鵑辭。如今真個歸。健帆笑裡落湖西。回看江浪飛。說情話，復何疑。臨流應賦詩。引觴自酌更何之。心閒光景遲。
雜詩
作者：陳瓘
朝代：宋

大抵操心在謹微，謬差千里始毫釐。
如聞不善須當改，莫謂無人便可欺。
忠信但當爲己任，行藏終自有天知。
深冬寒日能多少，已覺東風次第吹。
雜詩
作者：陳瓘
朝代：宋

床頭史記千番紙，世上興亡一窖塵。
惟有炳然周孔道，至今餘澤浸生民。
青玉案
作者：陳瓘
朝代：宋

碧空暗淡同雲繞。漸枕上、風聲峭。明透紗窗天欲曉。珠簾才卷，美人驚報，一夜青山老。使君留客金尊倒。正千里瓊瑤未經掃。欺壓梅花春信早。十分農事，滿城和氣，管取明年好。
頌
作者：陳瓘
朝代：宋

靜坐一川微雨，未辨雷音起處。
夜深風作輕寒，清曉月明歸去。
題假面鋪
作者：陳瓘
朝代：宋

今年不及去年秋，十頃曾無半畝收。
好雨早隨人意足，即今何地不油油。
驀山溪
作者：陳瓘
朝代：宋

扁舟東去，極目滄波渺。千古送殘紅，到如今、東流未了。午潮方去，江月照還生，千帆起，玉繩低，枕上鶯聲曉。錦囊佳句，韻壓池塘草。聲遏去年雲，惱離懷、餘音繚繞。倚樓看鏡，此意與誰論，一重水，一重山，目斷令人老。
白龜泉
作者：陳田夫
朝代：宋

天下白龜三處顯，怡山少室壽仙亭。
我今卜筑南山頂，得爾爲鄰祝聖齡。
題白雲堂
作者：陳田夫
朝代：宋

我愛瀟湘境，朱陵後洞天。
白雲堂裏客，青草渡頭眠。
小艇牽紅鯉，幽池種白蓮。
頤真堪此地，風月兩依然。
題釣臺·其一
作者：陳疇
朝代：宋

綠竹叢邊繫客船，釣臺千古薄雲天。
區區寇鄧功如許，何以高風獨凜然。
題釣臺·其二
作者：陳疇
朝代：宋

故人已了中興事，贏得溪頭一釣竿。
喚起先生同一笑，青山自在白雲閑。
妙智寺·其一
作者：陳白
朝代：宋

台嶺名將方丈齊，當年曾說二僊迷。
無人再得洞中信，空有桃花落剡溪。
妙智寺·其三
作者：陳白
朝代：宋

八重峰頂望羣山，百谷東流去不還。
惟有右軍遺跡在，月波時落墨池間。
妙智寺·其二
作者：陳白
朝代：宋

排危步步上天梯，喬木蒼蒼拂紫霓。
向日莫催琪樹老，清宵應見玉繩低。
雲蒸巨壑金虬蟄，月落高巖翠羽栖。
況復僊翁丹井在，碧霄歧路不須迷。
題元象大師房
作者：陳白
朝代：宋

鷺行飛起綠楊岸，漁笛吹殘明月灘。
一片畫圖收不得，何人終日倚闌干。
題勝光怡道軒
作者：陳白
朝代：宋

了了無凝滯，誰人知此心。
開池待海月，種樹宿沙禽。
白雪盈青簡，古風生素琴。
由來大隠者，何必在山林。
垂虹亭
作者：陳直卿
朝代：宋

西望洞庭突兀，東連仙里人家。
笑指闌干三百，醉來就此乘槎。
送謝開之
作者：陳相
朝代：宋

翩翩旌旆蔽長川，滿目秋光重黯然。
老淚曾向人落，離愁聊復爲君先。
赤城舊欲謀三窟，白首還容受一廛。
歲晚田家足還往，隻雞斗酒得周旋。
上方
作者：陳省華
朝代：宋

四望平川獨一峰，峰前瀟灑是蓮宮。
松聲竹韻千年冷，水色山光萬古同。
客到每憐樓閣異，僧言因得鬼神功。
懸民遥喜行春至，鼓腹閑歌夕照中。
送水雲歸吳
作者：陳真淑
朝代：宋

天山雪子落紛紛，醉擁貂裘坐夜分。
明日馬頭南地去，琴邊應是有文君。
游曉覺寺
作者：陳睍
朝代：宋

肩輿行到竹邊村，竹裏僧房盡閉門。
小洞頗聞三里近，殘僧今有一人存。
旋沽薄酒欺寒力，未怯春泥踏雨痕。
笑覓梅花伴歸去，斷橋流水月黄昏。
題廣福寺軒
作者：陳睍
朝代：宋

小軒架寒溜，激激鳴水蒼。
老僧不靳惜，借與一榻凉。
枕流暫憩息，清飈襲衣裳。
蟬聲亦多思，牽引晝夢長。
俗慮頓消處，栩栩無何鄉。
翻嫌市廛中，吏隠殊相妨。
未賦淵明歸，祗益袁君狂。
平生不勇决，戀戀粟一囊。
何如水西頭，飛雲共徜徉。
日尋方外遊，煮茗燒妙香。
此致渺未遂，嘯歌空自傷。
坐待山月明，拏舟泛滄浪。
送程給事知越州
作者：陳睦
朝代：宋

孔戣佳政在番禺，嚴助終年厭直廬。
欲解塵纓臨曲水，忽驚計吏拜高車。
行歸天上參鵷侶，暫向江邊駐隼旟。
正想題詩憑郡閣，秋波綠浄落芙蕖。
題東老庵
作者：陳睦
朝代：宋

憶昔曾來訪隠淪，瀟然雲水隔凡塵。
畫船祇載溪中月，白酒長添座上春。
晝掩山扉無俗客，夜吟石鼎有高人。
飄飄洒落青衫子，共話平生淚滿巾。
題朝陽巖
作者：陳瞻
朝代：宋

巖面郡樓前，巖崖瀑布懸。
曉光分海日，碧影轉江天。
向暖盤棲鶴，迎寒簇釣船。
次山題紅處，千古與人傳。
句
作者：陳知微
朝代：宋

千重浪裏平安過，百尺竿頭穩下來。
送高學士知越
作者：陳知微
朝代：宋

會稽新命剖魚符，又向蓬山鎖直廬。
林壑縈迴多洞府，人煙高下半樓居。
知音好採柯亭竹，博物應探禹穴書。
公暇仙舟宜案部，鑑湖晴色照鄉閭。
句
作者：陳知柔
朝代：宋

木落洞庭秋。
天台遊山
作者：陳知柔
朝代：宋

煙蘿穿幾重，柴車倦驅駕。
忽尋鐘磬音，山腰得僧舍。
主僧聞我來，曳杖出相迓。
揖我坐虛閣，登臨欠臺榭。
老屋數椽餘，風物自閑暇。
古木出雲杪，遥岑來竹罅。
下臨一泓水，涵光冷相射。
但能了此生，未遽慚大厦。
我本山中人，偶失學圃稼。
爲米聊復留，兩同僧過夏。
得舟家可浮，遇竹宅便借。
是處皆南山，何必東籬下。
悠悠去忘歸，寧畏長官罵。
松月苦留客，徘徊度清夜。
明朝過桃溪，溪女莫相詫。
宿天台萬年寺
作者：陳知柔
朝代：宋

古寺來投宿，雲巖第幾層。
有詩堪供佛，無事且依僧。
小閣泉喧枕，修廊雨暗燈。
好峰看未足，夢繞碧崚嶒。
次海上長亭村
作者：陳知柔
朝代：宋

行到山窮處，微茫島嶼青。
百年多逆旅，萬事一長亭。
風雨晚潮急，魚蝦曉市腥。
平生誦佳句，今見海冥冥。
涵清閣
作者：陳知柔
朝代：宋

追憶唯菴真可人，詩成咳唾筆如神。
使登是閣一快掃，當有銀鈎鐵畫新。
環翠亭
作者：陳知柔
朝代：宋

當年把臂入龍山，猶記相逢醉夢間。
君似孤雲了無礙，我如倦翼早知還。
茅簷負日真成算，竹榻論詩整破顔。
欲問太平真氣象，夜來風月到松關。
登巾山
作者：陳知柔
朝代：宋

司馬胸中著雲夢，杜陵眼底蓋乾坤。
吾衰不復論茲事，飽看孤帆落遠村。
蓮花峰
作者：陳知柔
朝代：宋

多病登臺今古情，菊花摇蕩午凉生。
山前木落石巖出，海上潮來秋渚平。
野興已隨芳草還，歸鞭更傍落霞明。
愧無十丈開花句，獨卧禪房心自清。
謁姜相墳次鄧經略韻
作者：陳知柔
朝代：宋

欲將興廢問洪鈞，來謁孤墳獨愴神。
千載高風餘凜凜，一池秋水自粼粼。
門前帆影來天際，林杪鐘聲落海濱。
此道寥寥今復振，不應漁水是東鄰。
謁韓祠
作者：陳知柔
朝代：宋

斯文何罪竄南荒，來謁孤祠淚數行。
恐有遺書藏壞壁，豈無哀賦吊沅湘。
精神不受氛煙蔽，道義長涵日月光。
四壁蕭蕭香火冷，何人能與作堂皇。
讀潮本韓集
作者：陳知柔
朝代：宋

大雅寥寥不復還，如公幾得古人全。
格高枯淡復志賦，意到渾淪原道篇。
趙子遺編今復亂，歐公校本孰能傳。
古音祕矣尤難識，聊與磨鉛一究研。
韓木·其一
作者：陳知柔
朝代：宋

層江波靜鰐如掃，一畝寒陰禽自呼。
莫把甘棠比韓木，令人灑涕共長吁。
韓木·其二
作者：陳知柔
朝代：宋

康成迹寄書带草，玄德祥標羽葆桑。
名與此山俱不朽，何如煙杪鬰蒼蒼。
題山石
作者：陳知柔
朝代：宋

山花有空相，江月多清暉。
野意寫不盡，微吟浩忘歸。
題洪景伯通判清閟堂
作者：陳知柔
朝代：宋

別乘清名滿世間，却來堂下植檀欒。
已無俗物敗人意，且與此君同歲寒。
夜月半庭金影碎，秋風一枕玉聲殘。
雁行吏退鈴齋靜，想見巍冠獨倚闌。
題石橋
作者：陳知柔
朝代：宋

巨石橫空豈偶然，萬雷奔壑有飛泉。
好山雄壓三千界，幽處常栖五百仙。
雲際樓臺深夜見，雨中鐘鼓隔溪傳。
我來不作聲聞想，聊試茶甌一味禪。
題秦隱君祠次鄧經略韻
作者：陳知柔
朝代：宋

人境初無車馬喧，卜居原得近姜村。
山圍古寺苔生砌，花落前汀潮打門。
已許揭身如日月，不妨爲客任乾坤。
清詩海內流傳久，亭下空餘石硯存。
句·其一
作者：陳知默
朝代：宋

平地風烟橫白鳥，半山雲木卷蒼藤。
句·其二
作者：陳知默
朝代：宋

雲埋山麓藏秋雨，葉脫林梢带晚風。
葵花
作者：陳石齋
朝代：宋

恐是牡丹重換紫，久疑芍藥再翻紅。
嬌嬈不似桑間女，蔽芾深迷苧下翁。
平元曲寄二弟植與格
作者：陳碧娘
朝代：宋

虎頭將軍眼如電，領兵夜渡龍舟堰。
良人腰懸大羽箭，廣西略地崖西戰。
三年消息無鴻便，咫尺憑誰寄春怨。
日長花柳暗庭院，斜倚妝樓倦針線。
心懷良人幾時見，忽覩二郎來我面。
植兮再吸傾六礶，格也一彈落雙燕。
何不將我張郎西，協義維舟同虎闈。
無術平寇報明主，恨身不是奇男子。
倘妾當年未嫁夫，願學明妃和西虜。
元人未知肯我許，我能管瑟又能舞。
二弟慨然舍我去，日覩江頭淚如雨。
幾回聞雞幾欲死，未審良人能再覩。
釋宗顯重修寶梵院
作者：陳祖仁
朝代：宋

身浮漚□草頭露，實見卓立中流柱。
世網走逃如脫兔，菩提了了無他路。
迷人捐軀大火聚，自灼自焚甘自苦。
諸佛菩薩慈憫故，教以一舍無復取。
顯公超然知落處，功德銷磨貲萬數。
一簞一鉢朝昏度，佛事日富貧非慮。
如是降心如是住，嘔噦自蓄與蟲蠹。
風清松竹相爾汝，誰其嗣之需一悟。
珍珠簾
作者：陳祥道
朝代：宋

東風飄拂雨纖纖，吹向空中草木霑。
記得傳喧三殿日，恍疑天半撒珠簾。
滿庭芳
作者：陳秉文
朝代：宋

山湧銀濤，屏間繡巘，太平今日皇州。共惟京牧，昭裔本宗周。好是王春正月，維嶽降，膺此神休。堯階下，蓂存八莢，長應八千秋。優遊。兼國計，豐財重谷，首善承流。更刑清訟簡，政入歌謳。已副貂蟬眷寵，誇中外，聳動□謳。居恩重，蒼生望切，好個富民侯。
清溪
作者：陳章
朝代：宋

滄波萬頃無纖塵，沙鷗兩兩來相親。
主人忘機鷗不去，此時此景皆天真。
句
作者：陳童登
朝代：宋

秋風道上誰青眼，夜雨燈前自白頭。
摸魚兒
作者：陳策
朝代：宋

倚危梯、酹春懷古，輕寒才轉花信。江城望極多愁思，前事惱人方寸。湖海興。算合付元龍，舉白澆談吻。憑高試問。問舊日王郎，依劉有地，何事賦幽憤。沙頭路，休記家山遠近。賓鴻一去無信。滄波渺渺空歸夢，門外北風悽緊。烏帽整。便做得功名，難綠星星鬢。敲吟為穩。又白鷺飛來，垂楊自舞，誰與寄離恨。
卧龍潭
作者：陳範
朝代：宋

半巖欲墮潭渚深，晝陽不到午陰陰。
洞簫一曲瑶笙斷，千山萬山雲水沉。
句
作者：陳範
朝代：宋

倘來軒冕心無必，見在詩書足自娛。
清虛堂
作者：陳簡軒
朝代：宋

閉門瀟灑入窗明，一洗浮生夢幻情。
夜月靜移花下影，曉風輕度竹間聲。
天空寥廓人孤坐，地聳高寒鶴不驚。
滿眼青山雲散盡，恍疑身世在蓬瀛。
醉芙蓉
作者：陳簡軒
朝代：宋

璚姬秋宴集蓬壺，酒暈微微上雪酥。
笑倚西風渾不定，因臨流水欲相扶。
綠雲香減霜初冷，紅玉痕消日又晡。
妝鏡明朝見真色，不知猶带宿酲無。
初夏
作者：陳紀
朝代：宋

梅子黄時雨又晴，春衫未脫暑猶輕。
天橫遠岫半眉綠，雲漏斜陽一眼明。
野樹晚風清蝶夢，曲池芳草亂蛙聲。
浮生囂寂何窮已，搔首蓬窗感慨生。
和趙華顛梅花
作者：陳紀
朝代：宋

起舞簪花老尚狂，梅花應記舊高陽。
蕊宮仙子無塵韻，幽谷佳人有靚粧。
斜月半簷微弄影，斷橋深夜忽聞香。
真成坐對被渠惱，不信先生鐵石腸。
哭月橋兄
作者：陳紀
朝代：宋

前輩風流盡，鄉枌孰表儀。
如公又凋謝，末俗恐澆漓。
幼學皆真踐，瀕危屬近思。
端爲吾道慟，不但哭吾私。
夜夢遊一野人家萬竹蒼寒老翁款留意甚厚予題詩贈之獨記一聯云與誰共住只明月所可論交惟此君覺足成之亦夢中意也
作者：陳紀
朝代：宋

一徑蒼寒長綠筠，雞聲人語隔林聞。
與誰共住祇明月，所可論交惟此君。
世事乘除天已定，人生勞逸念中分。
卜鄰倘許通來往，分我南山一片雲。
夜宿增江松鶴庵
作者：陳紀
朝代：宋

木落風高夜欲冰，襥衾來此愛幽清。
壁燈未滅見花影，山雨忽來聞竹聲。
謾憶同遊期後會，因思往事悟前生。
自憐粗带山林骨，坐待寒鐘吼五更。
夜起
作者：陳紀
朝代：宋

萬籟沈沈見息機，輕寒獵獵入單衣。
新霜欲落露痕重，缺月漸高河影微。
村犬驚寒時自吠，水禽失侶夜猶飛。
更須景物完詩句，莫訝更闌未掩扉。
寄朱滄洲
作者：陳紀
朝代：宋

不見滄洲已十霜，夢中炯炯此靈光。
青山拄杖尚能否，華髪與秋俱老蒼。
夜雨豐湖吟浩蕩，夕陽鶴觀弔興亡。
通家有子今頭白，此意堪君累十觴。
早春有懷亡友秋曉恕齋小山諸公
作者：陳紀
朝代：宋

詩成誰與共賡酬，又綠前汀杜若洲。
舊友凋零渾似夢，新春蕭索亦如秋。
陰晴氣候惟供睡，今古乾坤只載愁。
我與東風俱是客，肯緣華屋妬山邱。
早秋有懷寄趙華顛
作者：陳紀
朝代：宋

一葉井梧落，微凉生瘦藤。
老兼秋共至，衰與病相仍。
砌近蟲號枕，簷疏雨翳燈。
熏爐對經卷，清似住山僧。
早起
作者：陳紀
朝代：宋

星斗淡欲落，銀河白向斜。
人間猶夢蟻，樹杪已聞鴉。
池水偷山影，朝陽禪月華。
升沈無限事，秋草滿天涯。
春感
作者：陳紀
朝代：宋

唾壺壯氣已休休，呼酒田翁與勸酬。
九十日春長是雨，三千丈髪總緣愁。
棱棱顔面塵埃滿，渺渺山河歲月遒。
谷飲芝餐皆可飽，人生何必稻粱謀。
暮春山行·其一
作者：陳紀
朝代：宋

幽興忽不愜，山蹊策杖遊。
林深樹疊影，溪漲水重流。
對酒愁先醉，看花老却羞。
平生倚樓意，搔首轉悠悠。
暮春山行·其二
作者：陳紀
朝代：宋

不具看花眼，蕭然綠暗邨。
貧來疑筆硯，老去信乾坤。
日澹樹無影，潮回草有痕。
詩成鷗沒處，鴉外又黄昏。
梅花
作者：陳紀
朝代：宋

冰霜骨格玉精神，索笑巡簷不厭頻。
清瘦絕如人有韻，品題除是筆無塵。
一枝影裏溪山晚，萬斛香中天地春。
幾度見渠詩便好，此花前世定詩人。
滿江紅
作者：陳紀
朝代：宋

攬轡埋輪，算不負、蒼髯如戟。人爭看、橫秋一鶚，軒然健翼。隻手為天行日月，寸懷與物同蘇息。到於今、天定瘴雲開，伊誰力。雲霄路，金門客。念往事，情可極。把行藏細說，應無慚色。虹氣上橫牛鬥劍，梅花不軟心腸石。願此行、珍重不貲軀，無瑕璧。
滿江紅
作者：陳紀
朝代：宋

鳳去臺空，庭葉下、嫩寒初透。人世上、幾番風雨，幾番重九。列岫迢迢供遠目，晴空蕩蕩容長袖。把中年、懷抱更登臺，秋知否。天亦老，山應瘦。時易失，歡難久。到於今惟有，黃花依舊。歲晚悽其諸葛恨，乾坤只可淵明酒。憶坡頭、老菊晚香寒，空搔首。
甲辰元日
作者：陳紀
朝代：宋

屋角雞聲一歲分，起搔吟鬢惜芳辰。
江山有恨英雄老，天地無私草木春。
柏葉又傾新歲酒，梅花同是隔年人。
東風著物能多少，寫入清詩句句新。
秋懷
作者：陳紀
朝代：宋

書劍飄零學稼遲，吾儕捨此欲安之。
愁懷慣對寒燈話，老態惟應曉鏡知。
中散不堪長忤俗，陶潜所好每違時。
西風落日蘋花岸，獨立蒼茫自詠詩。
窮吟
作者：陳紀
朝代：宋

窮吟之外百無功，鬢髪蕭蕭漸已翁。
自枕書眠聽夜雨，偶披襟去納雌風。
男兒未死身難量，豪傑雖貧氣未窮。
緩步短筇誰會得，野花啼鳥夕陽紅。
舟行
作者：陳紀
朝代：宋

落日殘霞島嶼明，淡烟衰草古今情。
青山偏向意中遠，白鳥正當吟處橫。
歲晚梅花和我老，愁來竹葉向誰傾。
浪遊無奈徂年感，遠浦晚風潮又生。
謝謝疊山惠杜詩紙被
作者：陳紀
朝代：宋

貪詩如蜜睡如餳，二貺偕來敢不登。
錦軸一編夔府稿，雪衾萬桿剡溪藤。
朝來誦句能驅瘧，夜半眠雲稱伴僧。
只恐癡兒驕踏裂，起來仍喚讀書燈。
賀新郎
作者：陳紀
朝代：宋

趁拍哀弦促。聽泠泠、弦間細語，手間推覆。鶯語間關花底滑，急雨斜穿梧竹。又澗底、松風簌簌。鐵撥鵾弦春夜永，對金釵鍾乳人如玉。敲象板，翦銀燭。六麼聲斷涼州續。悵梅花、歲晚天寒，佳人空谷。有限絃聲無限意，淪落天涯幽獨。頓喚起、閒愁千斛。賀老定場無處問，到如今，只鼓昭君曲。呼羯鼓，瀉醽醁。
輓趙秋曉·其一
作者：陳紀
朝代：宋

鵬運南來駐海涯，熟聞諸老說瑰奇。
周瓜正接雲仍瓞，郗桂駢生父子枝。
閲世忽更龍漢劫，蓋棺猶見義熙詩。
每嗟嶺海無英特，况失斯人重可悲。
輓趙秋曉·其三
作者：陳紀
朝代：宋

年頭歲尾足追隨，暢飲高歌送落暉。
賡詠每思彈丸句，談諧常落箭鋒機。
漸成瓜葛緣方熟，共看茱萸事已非。
數尺茅簷楊柳岸，故應經此尚依依。
輓趙秋曉·其二
作者：陳紀
朝代：宋

摩室興居問亦詳，祗言永訣語琅琅。
情知豎子膏肓病，謾試庸醫補瀉方。
華屋邱山真俛仰，長瓶短管付淒凉。
平生曾賞窮吟者，莫訝銜哀入些章。
遊深溪龍潭
作者：陳紀
朝代：宋

危磴上嶙峋，泉聲靜更聞。
雨添三尺水，僧卧半間雲。
境勝詩難好，林深日易曛。
忘言觀衆妙，一縷起爐熏。
雨中出廓
作者：陳紀
朝代：宋

幽人寧免俗，踸踔且泥行。
雲過溪流動，雨餘池草生。
長身成跼蹐，暮景學將迎。
應被鄰翁笑，有田胡不耕。
題李竹隠山齋
作者：陳紀
朝代：宋

法界人寰共一邱，欲窮遠目更登樓。
蒼藤碧蘚樹容晚，凉月好風山意秋。
莎徑荒寒聞鶴唳，竹叢摇落見漁舟。
一聲橫笛碧天暮，詩在滄波蘆荻洲。
餞黎希明赴興寧教諭
作者：陳紀
朝代：宋

冷官仍冷地，况味淡於僧。
泮水無一畝，亂山知幾層。
樹雲侵絳帳，山雨翳青燈。
若有登臨句，寄予能不能。
句
作者：陳紆
朝代：宋

舍法得才傳黼扆，古人馳譽重賢關。
中秋月和桃源夫人
作者：陳純
朝代：宋

仙源嘗誤到，羈思正蕭然。
秋靜夜方靜，月圓人更圓。
清尊歌越調，仙棹泛晴川。
幽意知多少，重重類楚綿。
句
作者：陳純
朝代：宋

莫辭終夕看，動是隔年期。
歸田
作者：陳紹年
朝代：宋

咫尺天關隔，丹心空上書。
便隨遷客返，還就野人居。
竹裏烟喧雀，溪頭沙汎魚。
飛泉觀物性，俯仰自舒徐。
經浯溪元次山舊隱
作者：陳統
朝代：宋

次山曾此隱，溪壑水清漪。
廢宅羣山合，高名千古垂。
修篁森釣渚，樂石聳豐碑。
唯有喬林色，蒼蒼似昔時。
讀元顔二公中興頌碑
作者：陳統
朝代：宋

中興碑頌□崢嶸，三百年來蠹不生。
湘水無窮流善價，□山長在聳高名。
文傳幼婦詞原贍，翰灑崩雲筆力精。
按部艤舟思訪古，拂塵珍賞眼偏明。
登高
作者：陳絳
朝代：宋

勸君莫辭滿酌酒，瑶林瓊木皆良友。
就中此會難暫忘，一年兩經九月九。
茱萸含香又滿頭，黄菊飄英再盈手。
清歡未見玉山頹，高空任待金烏走。
落帽聲名何足取，孟嘉一會登龍首。
梅僊耳熱遺我詩，詩筆如椽膽如斗。
遊南雁
作者：陳經正
朝代：宋

雨晴華表插無孤，霧散丹霞落雁湖。
洞窈不知紅日過，峰危倩得白雲扶。
人間誰道無蓬島，天地分明有畫圖。
山鳥罔知人未醒，隔林款款喚提壺。
南雁山
作者：陳經邦
朝代：宋

老從神武掛塵冠，要與傍人分碧山。
障落風前排集雁，影翻日下舞雙鸞。
雲間隔斷塵寰杳，月牖光通宇宙寬。
安得此身生羽翼，朗吟飛過萬峰間。
留題霍山應聖公廟
作者：陳綱
朝代：宋

峻極巍峨勢望雄，層巒疊嶂翠重重。
爲神有感興唐祚，作鎮無疆福晉封。
材産十州資構厦，泉分數邑潤耕農。
幽巖舊榻高人隠，絕頂遺墳古帝蹤。
欲雨片雲生峭壁，未明先日照危峰。
斷崖當午晴雷震，深壑經秋積靄濃。
樵去每逢游洞鹿，僧禪時見戲潭龍。
名光祀典傳千載，仰祝牲牢致享恭。
句
作者：陳繹
朝代：宋

榕葉堂前生晝陰。
壽昌寺碧溪軒
作者：陳繹
朝代：宋

蕭疏華薄隠山村，清淺浮桁带郭門。
竹倚欄桿水邊寺，興來題作碧溪軒。
挽趙秋曉
作者：陳繼善
朝代：宋

燈火南城夜，春風借齒牙。
阿蒙曾刮目，文舉幸通家。
尚渴霏霏誨，翻成起起嗟。
向來觴詠地，衰柳夕陽斜。
齊山·其一
作者：陳續
朝代：宋

齊山壓清溪，蒼崖浸老碧。
山半古招提，高堂敞虛寂。
齊山·其二
作者：陳續
朝代：宋

携壺上翠微，雅致何今昔。
誰知一笑間，俯仰成陳迹。
菩薩蠻
作者：陳義
朝代：宋

包中香黍分邊角。彩絲剪就交絨索。樽俎泛菖蒲。年年五月初。主人恩義重。對景承歡寵。何日玩山家。葵蒿三四花。
菩薩蠻
作者：陳義
朝代：宋

去年共飲菖蒲酒。今年卻向僧房守。好事更多磨。教人沒奈何。主人恩義重。知我心頭痛。待要賞新荷。爭知疾愈麼。
菩薩蠻
作者：陳義
朝代：宋

天生體態腰肢細。新詞唱徹歌聲利。出口便清奇。揚塵簌簌飛。主人恩義重。宴出紅妝寵。便要賞新荷。時光也不多。
菩薩蠻
作者：陳義
朝代：宋

平生只被今朝誤。今朝卻把平生補。重午一年期。齋僧只待時。主人恩義重。兩載蒙恩寵。清淨得為僧。幽閒度此生。
句
作者：陳羽
朝代：宋

中朝駙馬何平叔，南國佳人陸士龍。
吳城覽古
作者：陳羽
朝代：宋

吳王舊國水烟空，香徑無人蘭葉紅。
春色似憐歌舞地，年年先發館娃宮。
城下聞夷歌
作者：陳羽
朝代：宋

犍爲城下䍧牱路，空冢灘西賈客舟。
此夜可憐江上月，夷歌銅鼓不勝愁。
姑蘇臺覽古
作者：陳羽
朝代：宋

憶昔吳王爭霸日，歌謠滿耳上蘇臺。
三千宮女看花處，人靜臺空花自開。
宿淮陰縣作
作者：陳羽
朝代：宋

秋燈點點淮陰市，楚客連檣宿淮水。
夜深風起魚鼈腥，韓信祠堂月明裏。
廣陵秋夜月
作者：陳羽
朝代：宋

霜落寒空月上樓，月中歌吹滿揚州。相看醉舞倡樓月，不覺隋家陵樹秋。
春暖
作者：陳羽
朝代：宋

東風吹暖氣，消散入晴天。
漸變池塘色，欲生楊柳煙。
梓州與溫商夜別
作者：陳羽
朝代：宋

鳳凰城裏花時別，玄武江邊月下逢。
客舍莫辭先買酒，相門曾忝共登龍。
近風騷屑千家竹，隔水悠揚五夜鐘。
明日又行西蜀路，不堪天際遠山重。
隠居
作者：陳羽
朝代：宋

稚子新能編笋笠，山妻舊解補荷衣。
秋山隔岸清猿叫，湖水當門白鳥飛。
借榻竹庵
作者：陳翊
朝代：宋

短筇穿秋雲，杳靄雜雨意。
林梢響脫葉，虹影挾夕霽。
安棲一枝禪，靜寄三徑地。
青薜蟠弱龍，紫栗縮寒蝟。
遊息屏百營，偃仰得佳睡。
靖惟天地間，歲月脫如蛻。
三彭伐一真，六鑿紛小智。
居然蝸戰角，在處牛穿鼻。
驅馳赤白丸，百年等兒戲。
豈知閑中天，意到即超詣。
燈光續佛照，石響清夜氣。
願言住庵人，萬事付衲被。
食肉尸陀林，渠自有正味。
但懷不退轉，便到佛地位。
請參詩中禪，一語當千倡。
和元耘軒賦木蕖來字韵
作者：陳翊
朝代：宋

碧樹籠秋池，錦帳迎風開。
水光曳倒影，矮菊紛輿臺。
春風木芍藥，是花豈雲來。
淡妝絕脂粉，獨秀牆之隈。
彷彿秦與虢，上馬猶徘徊。
持以贈美人，斜插烏雲堆。
夜坐即事遣興
作者：陳翊
朝代：宋

小閣暮雲遠，亂山黄葉稀。
斗低天軸動，霜冷月魂飛。
愛客樽常滿，尋詩带減圍。
庭烏繞高樹，游子亦思歸。
寒窗賦
作者：陳翊
朝代：宋

虛室玲瓏別有天，晦明每被物情遷。
幾番黄葉送秋色，屢對青燈分夜煙。
隙小風尖鳴淅瀝，紙輕雪急響清圓。
更闌人靜疑無月，且與梅花借月眠。
曉行
作者：陳翊
朝代：宋

客夢正無憑，喧呼睡不能。
月移篷背雪，人遠岸頭燈。
檣影浮寒水，篙聲碎斷冰。
狸奴渾未覺，餘煖戀青綾。
甲申仲冬侍親由行在所還毗陵舟泊村渚
作者：陳翊
朝代：宋

日暮成孤泊，棲遲得小安。
雪融沙觜露，雲拂雁翎寒。
過櫓冰痕薄，通村水汊寬。
詩情如廢井，賸覺起微瀾。
短篷
作者：陳翊
朝代：宋

水屋入花嶼，春山來畫圖。
片帆齊遠樹，落日半平蕪。
風緊溪聲急，橋危岸勢孤。
薄游無一事，幽鳥喚提壺。
桐竹君詠
作者：陳翥
朝代：宋

高桐凌紫霞，修篁拂碧雲。
吾常居其間，自號桐竹君。
不解倣俗利，所希脫世紛。
會交但文學，啟談皆典墳。
吁嗟機巧徒，反道胡足云。
西山桐十詠·桐乳
作者：陳翥
朝代：宋

吾有西山桐，厥實狀如乳。
含房隠綠葉，致巢來翠羽。
外滑自爲穗，中虛不可數。
輕漸曝秋陽，重即濡綿雨。
霜後威氣裂，隨風到烟塢。
雖非松柏子，受命亦知土。
誰能好琴瑟，種之向春圃。
始知非凡材，諸木豈予伍。
西山桐十詠·桐孤
作者：陳翥
朝代：宋

高梧已繁盛，蕭蕭西山隴。
毳葉竟開展，孫枝自森聳。
擅美推東南，滋榮藉萋菶。
不能容燕雀，只許栖鸞鳳。
寧入吳人爨，堪隨伯禹貢。
雨露時加潤，霜雪胡爲凍。
况有奇特材，足任雅琴用。
中含太古音，可美清風頌。
西山桐十詠·桐徑
作者：陳翥
朝代：宋

時人羨桃李，下自成蹊徑。
而我愛梧桐，亦以成乎性。
中平端隊道，還往非遼敻。
直入無欹斜，橫延亦徑挺。
月夕葉影碎，春暮花光映。
清朝濛露濕，落日隨烟暝。
不使草蔓滋，任從根裂迸。
堪詣蔣詡徒，惟任蓬蒿盛。
西山桐十詠·桐根
作者：陳翥
朝代：宋

吾有西山桐，密鄰桃與李。
得地自行根，受芘逾高藟。
上濯春雲膏，下滋醴泉髓。
盤結侔循環，岐分類枝體。
乘虛肌體大，墳漲土脈起。
扶疏向山壤，蔓衍出林地。
願偕久深固，無爲半生死。
倘儀大厦材，合抱由茲始。
西山桐十詠·桐栽
作者：陳翥
朝代：宋

吾有西山桐，栽之未盈握。
所得從野人，移來自喬嶽。
節凝葉尚秘，根疏土自剝。
匪爲待籬鷃，庸將栖鸑鷟。
異日成茂林，論材誰見擢。
巨則爲棟梁，微亦任楹桷。
仍堪雅琴器，奏之反淳樸。
大匠如顧憐，委軀願雕斲。
西山桐十詠·桐花
作者：陳翥
朝代：宋

吾有西山桐，桐盛茂其花。
香心自蝶戀，縹緲带無涯。
白者含秀色，粲如凝瑶華。
紫者吐芳英，爛若舒朝霞。
素柰亦足擬，紅杏寧相加。
世但貴丹藥，夭艷資驕奢。
歌管繞庭檻，翫賞成矜誇。
倘或求美材，爲爾長所嗟。
西山桐十詠·桐葉
作者：陳翥
朝代：宋

吾有西山桐，下臨百丈溪。
布葉雖遲遲，庇根亦萋萋。
密類張翠幄，青堪翦封圭。
滑澤經日久，濡毳隨幹躋。
近風带影動，墜雨向身低。
寧隠凡鳥巢，自蔽儀鳳栖。
松柏徒爾頑，蒲柳空思齊。
但有知心時，應使常弗迷。
西山桐十詠·桐陰
作者：陳翥
朝代：宋

枝軟自相交，葉榮更分茂。
所得成清陰，仍宜當白晝。
蔭疑翠帟展，翳若繁雲覆。
日午密影疊，風摇碎花漏。
冷不蔽空井，高堪在庭甃。
吾本閑野人，受樂忘煢疚。
亭亭類張蓋，翼翼如層構。
月夕獨裴回，猶思一重復。
西山桐十詠·桐風
作者：陳翥
朝代：宋

分材植梧桐，桐茂成翠林。
日日來輕風，時時自登臨。
拂幹動微毳，吹葉破圓陰。
虛凉可解慍，輕鼓如調琴。
莫傳獨鵠操，願述栖鳳吟。
豈羞楚襄王，蘭臺堪披襟。
亦陋陶隠居，高閣聽松音。
無爲摇落意，慰我休閒心。
九日阻雨晚晴二首·其一
作者：陳耆卿
朝代：宋

秋氣重陽故故深，臨欄極目一披襟。
紫萸黄菊常年事，冷雨淒風此日心。
節物將迎人易老，塵埃追逐我難任。
笑驅萬慮歸何有，獨自低頭課楚吟。
九日阻雨晚晴二首·其二
作者：陳耆卿
朝代：宋

年年此日競躋攀，今日柴門雨遣關。
不見白衣人送酒，難偕烏帽客登山。
鴉聲不斷遥天暮，鳥影爭迴落照間。
未識明年誰健在，逢時只合暫開顔。
代和陳郎中丹桂三首·其一
作者：陳耆卿
朝代：宋

千古陵陽芳桂叢，凌風擎出蕊珠宮。
渥丹自是天然質，不學桃花點注紅。
代和陳郎中丹桂三首·其三
作者：陳耆卿
朝代：宋

露沐烟梳冉冉時，朗然新月似蛾眉。
傍人盡向天邊覓，不信蟾宮在樹枝。
代和陳郎中丹桂三首·其二
作者：陳耆卿
朝代：宋

春蘭媿死菊羞黄，世上龍涎不敢香。
獨有含香人晚步，搘筇一笑倚斜陽。
代挽何知縣二首·其一
作者：陳耆卿
朝代：宋

一第聲名動冕旒，淵源家學自梁丘。
誰知雨化青衿日，最解風馳紫塞秋。
幕府石洪嗟不作，河陽潘岳竟成休。
鴈行無復雲邊訊，愁絕萱堂正白頭。
代挽何知縣二首·其二
作者：陳耆卿
朝代：宋

才非似舅辱心知，露豁襟期喜溢眉。
縣組秦淮久依託，賓筵建鄴又追隨。
聞君馴雉未多日，洎我分魚已後時。
徒對絃歌誦遺愛，西風涕淚强裁詩。
以新凉入郊墟爲韻簡葉孟我丈·其一
作者：陳耆卿
朝代：宋

日月不相貸，四序如昏晨。
話秋即秋隨，化工一何神。
今年既悲秋，明年復懷春。
人心有去來，天道無故新。
以新凉入郊墟爲韻簡葉孟我丈·其三
作者：陳耆卿
朝代：宋

世事如車輪，可旋不可執。
得者未須歌，失者何勞泣。
我觀人心躁，甚如西風急。
役役幾時休，山林可深入。
以新凉入郊墟爲韻簡葉孟我丈·其二
作者：陳耆卿
朝代：宋

警夜聽鳴蛩，聒午聞啼螿。
不知誰使令，萬態俱悠揚。
宋玉辯已非，歐陽賦何忙。
正念有冰壺，日日如此凉。
以新凉入郊墟爲韻簡葉孟我丈·其五
作者：陳耆卿
朝代：宋

蕭散不耐事，常甘賓客疎。
不見葉夫子，我心却躊躇。
願勿寒前盟，相從带經鋤。
羲黄未埃塵，周孔不丘墟。
以新凉入郊墟爲韻簡葉孟我丈·其四
作者：陳耆卿
朝代：宋

平生一飽足，大宴非珍肴。
秋月拓綺羅，秋風奏笙匏。
問此有何樂，無樂樂乃高。
琴書足匡坐，干旌謝在郊。
似村
作者：陳耆卿
朝代：宋

縛茅本不傍孤村，盡日焚香深閉門。
陌上紅塵高沒馬，誰知巢父箇中存。
和清臣病後韻
作者：陳耆卿
朝代：宋

契闊芝眉兩月中，往尋一笑思春融。
知君近日能尋樂，款我昨宵多發蒙。
快得聯詩到侯喜，何當載酒過揚雄。
交情須作霜松老，莫學翻翻桃李風。
和芥庵韻
作者：陳耆卿
朝代：宋

孟軻談一本，孔子號無我。
聖賢超警趣，不作流俗墮。
故能貫堪輿，中立而不頗。
黄冠宗無爲，衲子只打坐。
言若高峭甚，又與聖賢左。
須於真實處，大海穩扶柁。
須於疑似間，曲戶牢著鎖。
世道震遂泥，人心履俱跛。
競作夔憐蚿，徒勞螟祝臝。
芥庵之心鏡，淵珠光徹顆。
常時足歡娛，此日類坎軻。
乃能貞其頤，不爲名利朶。
敲棋聲落枰，哦詩氣摧垜。
此外澹一視，泰山如草蓏。
未妨師孔孟，匪涉佛老惰。
汩余抱孤戇，匪惟縶庸瑣。
涉世雖云闊，詣理猶未妥。
正性水下月，邪焰風中火。
因子當自强，朝聞夕死可。
和黄臨海詠雪
作者：陳耆卿
朝代：宋

剪水紛紛撲面來，須臾灑滿舊瓊臺。
今年不用箋丹極，聞說金穰百室開。
壽章參政
作者：陳耆卿
朝代：宋

聲名早已壓人寰，手握樞機鬢未斑。
嘉會宛如魚在水，遠猷直放馬歸山。
風生帷幄深沉處，春在邊陲廣莫間。
聞說吳兒眠正熟，月明夜戶不曾關。
夜坐
作者：陳耆卿
朝代：宋

空庭杳已夜，孤坐悄無言。
雨後山疑活，雲中月欲吞。
清愁難獨遣，古意與誰論。
聽罷琴中操，呼童早閉門。
夢林雪巢
作者：陳耆卿
朝代：宋

感舊空黄葉，經時又綠苔。
未應天上去，猶解夢中來。
雪亦本幻爾，巢今安在哉。
淋浪詩萬軸，花鳥自驚猜。
夷齊咏
作者：陳耆卿
朝代：宋

商道昔波蕩，周王網九圍。
二子如冥鴻，翩然獨高飛。
周粟固可耻，薇亦周之薇。
云胡挾孤憤，了不悟衆誹。
天地有正氣，日月無斜暉。
惜哉權一字，謬誤無已時。
武德紂之虐，賢者誠知之。
爲欲扶此教，之死不願違。
吁嗟臣道薄，千載常凄其。
欲上西山望，草際露未晞。
挽王吉父知縣
作者：陳耆卿
朝代：宋

不把升沉掛舌端，排空劍氣逼人寒。
竟鋤卉服功良易，及試花封事轉難。
病骨欲從閒裏過，長身仍作夢中看。
醒庵文獻知多少，一子雍容尚耐官。
挽陳知縣
作者：陳耆卿
朝代：宋

爲訊華亭鶴唳無，琴聲斷處客悲渠。
日邊消息花爭閙，露下光陰柳變疎。
未嘆子雲新第宅，最憐定國舊門閭。
風簷讀罷閒居賦，向後何人奉板輿。
春日書懷
作者：陳耆卿
朝代：宋

閒來情思浩無涯，徙倚東窗日未斜。
乍雨乍晴鶑喚柳，不寒不暖蝶穿花。
讀書有味慵拖杖，覓句新成自煮茶。
未必貴遊知此趣，乘除合付野人家。
東郊
作者：陳耆卿
朝代：宋

要拓郊原眼，短筇扶我東。
秧寒針怯水，麥熟浪酣風。
古寺荒烟外，孤禽落照中。
得醪嫌獨醉，猶及灌園翁。
磨鏡
作者：陳耆卿
朝代：宋

蠹蝕寧堪久，挂揩長恨遲。
浮雲手底盡，明月眼中移。
鑑垢渾能治，心塵不解醫。
休云磨者賤，此是主人師。
種菊
作者：陳耆卿
朝代：宋

手種黄金花，摩挱待其成。
朝來風雨過，萬彙秋竛竮。
起問花知不，獨立常亭亭。
嘗於清霜下，退然得此生。
南山與東籬，我亦學淵明。
久落塵網中，問花花不譍。
種麥
作者：陳耆卿
朝代：宋

新穀未升陳穀罄，宵人托麥以爲命。
今年種麥如去年，去年滿屋今空田。
吁嗟皇天毋乃戾，去年浙右當死歲。
湘中死寇淮死兵，留得東州僅旒綴。
只今艱食遽如斯，豈是造化有乘除。
我無一語活四海，對之泣下徒霑裾。
催租官吏如束濕，里正打門急復急。
眼中安得豳風圖，繪出麥田蓑與笠。
聞湖寇
作者：陳耆卿
朝代：宋

淮上兵戈血染川，浙河餓莩骨盈船。
又聞寇盜湖南起，不覺遲回夜半眠。
食肉貴人無恙否，剝膚巧吏尚依然。
吾皇聖德如天大，誰採吾言作奏篇。
與二三友遊天慶觀
作者：陳耆卿
朝代：宋

適興相携步晚凉，琳宮因得縱徜徉。
月翻楊柳盡頭影，風擢芙蓉閙處香。
縱論從來難得友，清遊似此喜逢場。
石欄坐久笑分袂，無酒渾疑在醉鄉。
訪趙公戴
作者：陳耆卿
朝代：宋

西原僊境即西山，流水桃花隔世間。
自笑重來湖海客，紅塵惹到白雲關。
詠史·其一
作者：陳耆卿
朝代：宋

沛公家業本無能，休責渠曹不治生。
看取帝王他日事，方知俗眼未分明。
詠史·其二
作者：陳耆卿
朝代：宋

赤族誠非漢道洪，違時賈禍亦緣公。
最憐老却從陳豨，不道先曾闢蒯通。
讀商君傳二首·其一
作者：陳耆卿
朝代：宋

大信之信本不約，至誠之誠乃如神。
欲識唐虞感通處，泊然無物自相親。
讀商君傳二首·其二
作者：陳耆卿
朝代：宋

計事應須遠作程，快心多釀後災成。
遁來關下無人舍，正爲商君法太行。
讀經口占
作者：陳耆卿
朝代：宋

盤誥通凡民，風雅出賤隸。
後世諸老生，懷疑以沒世。
喧呶挾訓詁，洋溢滿天地。
多聞豈無取，大義恐憔悴。
譬彼醫之工，用藥不相比。
未足以愈病，或者反致祟。
我欲刊衆訛，引之於平易。
當世無聖人，誰其哀此志。
送葉子春赴官慈溪
作者：陳耆卿
朝代：宋

眼邊英氣鬰嵯峨，甫及同堂奈別何。
正以簿書觀道力，且於言動卜天和。
聖門克己勤登岸，後學褆身感逝波。
三載歸來話新益，梅花仍向臘前多。
過龍潭澳
作者：陳耆卿
朝代：宋

久闊松楸信，因爲龍澳來。
四山黄戀葉，一水綠澄苔。
地曠樵聲出，天寒雁影回。
無人且無酒，清坐興悠哉。
閒居雜興六首·其一
作者：陳耆卿
朝代：宋

萬化逐流水，一往不復回。
昨日欄中花，今晨安在哉。
焚香心如冰，未受寒暑催。
贈花以片言，自落還自開。
閒居雜興六首·其三
作者：陳耆卿
朝代：宋

牆西幾篔簹，我昔手所種。
年來飽風露，錦綳紛錯綜。
種善如種竹，此語合擎誦。
眇然方寸間，仁不可勝用。
閒居雜興六首·其二
作者：陳耆卿
朝代：宋

稷契不明經，伊傅不决科。
方冊鎸勳名，千古光不磨。
百年等一死，自立須嵯峨。
啾啾候蟲鳴，辛苦如之何。
閒居雜興六首·其五
作者：陳耆卿
朝代：宋

狂飆捲春去，永日送夏來。
天地一劇戲，役人如嬰孩。
借使長青春，人生能幾回。
仰羨松心堅，雪裏常崔嵬。
閒居雜興六首·其六
作者：陳耆卿
朝代：宋

爐烟上疎櫺，閉戶白日靜。
堯舜亦人耳，萬善吾所性。
紙上空支離，言外獨輝映。
一笑千載寬，此樂無終竟。
閒居雜興六首·其四
作者：陳耆卿
朝代：宋

我不學楚人，滋蘭以自馥。
亦未羨東陵，種瓜以混俗。
富貴自有時，貧賤寧可欲。
達則濟四海，窮則獨善足。
題湯正仲墨梅
作者：陳耆卿
朝代：宋

閒庵筆底回三春，平生愛爲梅寫真。
只今龍鍾已八十，雙瞳挾電摇青旻。
芒鞋轍跡半天下，學語兒曹讀君畫。
孤根踞鐵幾經年，轉作平梢月倒掛。
我家破屋同蝸牛，素壁懸來春復秋。
試携纖練覓天巧，門外觀者何其稠。
真花著雪苔枝醜，君爲描摸應添瘦。
朝開暮落春不留，豈若墨本堪不朽。
臨風靜玩意趣長，何當爛熳揮滿床。
孤山老人醉中見，便欲信手賦暗香。
鷓鴣天
作者：陳耆卿
朝代：宋

莫惜花前泥酒壺。沙場千步錦平鋪。將軍閒試臨邊手，按出吳宮小陣圖。清露裡，曉霜餘。嬌紅淡白更憐渠。人間落木蕭蕭下，獨倚秋江畫不如。
鷓鴣天
作者：陳耆卿
朝代：宋

豔朵珍叢間舞衣。蹴球場外打紅圍。小輿穿入花深處，且住簪花醉一卮。秋欲盡，最憐伊。江梅未破菊離披。情知不與韶華競，回首西風怨阿誰。
集趣軒
作者：陳聿
朝代：宋

宇宙同無窮，景物各有趣。
心目要領略，未始爲細故。
山僧徹障蔽，便得江山助。
遠邇入盼睞，左右供指顧。
千容與萬態，不約相與遇。
何須更登眺，便可休杖屨。
一覽既無餘，懷抱良以悟。
欲圖無妙筆，欲詠無奇句。
聊爲揭佳名，於焉賞心寓。
七星杉
作者：陳肅
朝代：宋

峭石七星杉，凌雲勢森聳。
月照林影寒，風起龍勢動。
高低松檜枝，環如衆星拱。
半山亭
作者：陳肅
朝代：宋

躡屐上高山，亭在半山側。
猿鳥戲層臺，煙霞含秀色。
復知名利心，到此堪俱息。
投龍潭
作者：陳肅
朝代：宋

流瀑落深潭，疊響如驚雷。
跳波夾亂石，突兀寒如堆。
潭上片雲起，千山風雨來。
桃源洞
作者：陳肅
朝代：宋

輕煙綠滿溪，夭桃紅夾岸。
春風吹百花，香逐春風散。
花落與花開，年光不知換。
流水池
作者：陳肅
朝代：宋

積水環巨石，石面如砥平。
當知達者心，來此浮杯觥。
酒中有賢聖，常願娛閑情。
瀑布泉
作者：陳肅
朝代：宋

山高激迅湍，清振林下響。
飛雪濺千巖，白虹垂萬丈。
來此坐移時，森然毛髪爽。
碧蓮池
作者：陳肅
朝代：宋

愛此東南池，澄湛通泉脈。
昔日碧蓮根，香英今變白。
顔色本神仙，霞衣無定格。
蔡經宅
作者：陳肅
朝代：宋

巖扉生翠靄，石壁凌朱霞。
草木狀多怪，鸞鶴歸如家。
誰嫌狡獪心，滿地投丹砂。
白日吟
作者：陳自修
朝代：宋

白日不我待，志士心悲傷。
功業一無就，雙鬢鏡中蒼。
古人有遺訓，日進期無疆。
讀盡天下書，拄腹復撐腸。
談笑折强虜，風塵靖四方。
收復舊版宇，萬國來梯航。
爵祿安可羈，高蹈從子房。
茲事屬吾輩，終夜不能忘。
坐歎
作者：陳自新
朝代：宋

琴聲意似泉聲淡，劍氣威如霜氣雄。
世事關心憂不寐，蕭蕭白髪月明中。
棲雲龍潭
作者：陳自新
朝代：宋

石刻仙潭神筆題，我來觀感仰靈祠。
千年墨浸東風裏，一掬吟魂秋水湄。
日暖香生起鸞鳳，月明影動舞蛟螭。
飛鸞白鶴俱王土，底事人家盡黍離。
瑞跡山
作者：陳自新
朝代：宋

雨過山溪生虎迹，雲歸岩洞長龍威。
煙鐘古寺敲殘日，樵笛一聲江鳥飛。
瑞龍寺
作者：陳自新
朝代：宋

寺外寒流玉一泓，白雲如練掛危層。
青山遶屋柴門掩，只見梅花不見僧。
金峰寺
作者：陳自新
朝代：宋

金峰寺外望藍橋，只尺溪山路許遥。
世事昏人心似醉，倚欄無計遣愁消。
普惠院勸農
作者：陳致一
朝代：宋

青麻幪幪近人長，小麥青青大麥黄。
令尹出郊聞好語，春來喜有半年糧。
流花亭
作者：陳與京
朝代：宋

丹雘依巖腹，翬飛枕碧闉。
應教臨水客，頻問種桃人。
野色低籠日，溪光長占春。
仙槎消息便，咫尺到龍津。
句·其一
作者：陳與行
朝代：宋

椒蘭平酒酌，簠簋散香箕。
句·其二
作者：陳與行
朝代：宋

霜間開紫蒂，露下發金英。
浮橋
作者：陳興
朝代：宋

千尋鐵綰蒼龍骨，七十舟橫赤雁行。
來往渾如履平地，渡頭無復立斜陽。
和高季明玉溪曉步
作者：陳興宗
朝代：宋

物外有佳趣，塵中勞苦形。
芒鞋枝短藜，快哉得松扃。
蘿蔓猿狙懸，石磴苔蘚青。
龍出正爲雨，碧潭如畫屏。
過姑蔑道中
作者：陳舉愷
朝代：宋

姑蔑古城暮，山川近不同。
草黄秋過雨，樹暗晚生風。
流水中分郭，飛橋下應虹。
未須追往事，回首送冥鴻。
龍邱山
作者：陳舉愷
朝代：宋

九峰濕翠秋光凝，亭亭出水芙蓉凈。
崔巍怪石距若虎，合沓奇峰馳八駿。
山深古寺隔紅塵，時有天風度幽磬。
豈惟清賞玩心目，况有高人寄真隠。
自慚奔走紅塵客，何由得遂山林性。
長歌聊復賦重游，不用懸巖刻名姓。
三峽橋
作者：陳舜俞
朝代：宋

銀河源源天上流，新秋織女望牽牛。
洪波欲渡渡不得，以鵲爲橋誠拙謀。
胡不見廬山三峽水，此源亦接明河底。
擘崖裂嶂何其雄，崩雷泄雲勢披靡。
飛鳥難過虎豹愁，四時白雲吹不收。
燭龍此地無行迹，六月遊子披貂裘。
誰將巨斧鑿大石，突兀長橋跨蒼壁。
行車走馬安如山，下視龍門任淙激。
寄言牛女勿相疑，地下神工猶更奇。
喚取河邊作橋棟，一年不必一佳期。
上方僧京師識面短句二首·其一
作者：陳舜俞
朝代：宋

亂雲峰頂紫田翁，二十年前輦寺逢。
怪我無成頭白早，千金散盡學屠龍。
上方僧京師識面短句二首·其二
作者：陳舜俞
朝代：宋

老僧曾住日邊寺，慣識金鞍馬上人。
雲外不知人易老，從頭相問盡埃塵。
上方化成院
作者：陳舜俞
朝代：宋

琅函密鎖君王字，石壁仍刊宰相詩。
無限幽光動巖谷，山深惟有白雲知。
中夜
作者：陳舜俞
朝代：宋

强寢夜何永，通宵夢不成。
曉燈寒有暈，跳蚤靜聞聲。
宦拙宜身退，家貧長道情。
自憐前計失，半世慕虛名。
中秋佳月獨遊垂虹亭有懷胡完夫蘇子瞻錢安道·其一
作者：陳舜俞
朝代：宋

五湖人住覺天寬，有月清秋似廣寒。
玉鑒光中數毛髪，長虹背上倚闌干。
棲鴉誤曉啼還住，白露沾衣濕又乾。
借問姑蘇胡別駕，簿書燈火共誰看。
中秋佳月獨遊垂虹亭有懷胡完夫蘇子瞻錢安道·其三
作者：陳舜俞
朝代：宋

玉兔光中繫小桅，長虹影裏倒樽罍。
一年此夜清秋半，萬里無雲霽色開。
月女嬋娟如有舊，波神安穩亦憐才。
合須豪飲酬佳賞，不共烏臺御史來。
中秋佳月獨遊垂虹亭有懷胡完夫蘇子瞻錢安道·其二
作者：陳舜俞
朝代：宋

月光清極向中秋，千古松陵此夜遊。
寥泬更無雲礙眼，滄浪合是我維舟。
浮生未有明年約，淺酌聊資到眼留。
辜負金波三萬頃，詩豪草聖在杭州。
中秋翫月宴友
作者：陳舜俞
朝代：宋

秋風清且勁，夜月澄無譁。
月當澄清間，百倍常光華。
金盤挂滉瀁，水鑒磨痕瑕。
未離碧海久，漸到黄道斜。
嫦娥瓊肌滑，羞死吳宮娃。
蟾蜍銀窟寒，不穴死水蟆。
依稀聞兔搗，髣像見桂花。
豈止數千里，已照萬人家。
都人尤侈盛，時節惜芳佳。
樓臺延皓魄，簾幕去周遮。
交錯宴子女，嘈雜鳴簫笳。
清影落酒盞，爽氣侵巾紗。
常明復置燭，擲果如散沙。
而我旅其間，甚貧亦可嗟。
遂召朋友云，可飲文字耶。
客來俄滿堂，風稜森鏌鋣。
主人出對客，衰病植蒹葭。
所共天上景，能如富者奢。
汙樽薦醅蟻，獠羞錯魚蝦。
釋焉帽與带，果止柰與瓜。
高言抗崢嶸，沖靈坦凹窊。
情親弗委曲，論極成紛挐。
寒稜入吟骨，歡意自天涯。
不因斗柄轉，豈信漏刻賒。
無端鷄三號，漸引鼓五撾。
良會誠惜已，同心又何加。
殘輝促坐席，曉意生微霞。
明發作此詩，遺我異時誇。
以橘贈湖州李公擇
作者：陳舜俞
朝代：宋

去著登山屐，夢歸清霅門。
親嘗霜後橘，思侑府中樽。
爲問林間路，曾過水畔村。
人言封境近，往往被公恩。
保聖院
作者：陳舜俞
朝代：宋

門深鎖蒼苔，地靈育嘉樹。
寂然烟雲宅，不接市朝路。
苟能灰心居，即是古樂處。
傳神悅躬上人
作者：陳舜俞
朝代：宋

倦轡曾投林下宿，短篷重見越江邊。
人歸河岳儀型在，事隔桑溟物色傳。
弟子共談庭際柏，公卿多識社中蓮。
高風自出空王侶，馳譽丹青是可憐。
公署井詩
作者：陳舜俞
朝代：宋

老屋蔭大井，置綆百尺修。
疏鑿不知年，人其古諸侯。
源從卞山來，涓涓無時休。
旱地千里赤，淵泉獨清浮。
六月如焰火，寒冽冰雪侔。
萬家濱雙溪，卓此名一州。
纍纍挈瓶人，踵門日見投。
賓至遽欲起，命酌輒復留。
豈不敵醍醐，渴疾飲以瘳。
庠序闕講問，闇淺誰予求。
自反對井德，飲水良可羞。
再經太平觀訪沈道士不遇二首·其一
作者：陳舜俞
朝代：宋

行客尋山去又回，羽人依舊未歸來。
洞門不鎖清風入，黄葉無言下翠苔。
再經太平觀訪沈道士不遇二首·其二
作者：陳舜俞
朝代：宋

不見芝巖駕鶴翁，抱琴歸去悄無蹤。
黄花似有東籬舊，山後山前取次逢。
初入太湖
作者：陳舜俞
朝代：宋

東南有具區，三萬六千頃。
百川之雄偉，咸池借溟涬。
玉堂在其下，莫知日月永。
鴟夷昔不返，肯顧市朝請。
素懷邈已勞，孤泛此方逞。
刺沙出林荒，度淺動蘋荇。
漸盡行漸遠，灣轉勢彌迥。
疑非地可載，直與天作鏡。
青空四垂幙，亂山不能屏。
淼茫白鳥行，浩漾好雲影。
邏呼十槳急，罛橫九帆並。
霽中波有光，風後浪猶猛。
澎湃聞乍愜，拋磕內還省。
我量覺蹄涔，此身實萍梗。
淵神慄寒肌，浸氣飄素領。
觀瀾念往術，濯纓悼前眚。
未能追高謝，且以卒流景。
吟非誇獨清，濟乃仗中靜。
寄謝洞庭君，終來老魚艇。
初見廬山
作者：陳舜俞
朝代：宋

泝洄江上山，千里皆可愛。
忽見匡廬峰，氣勢一何大。
崔嵬青天屏，靉靆白雲蓋。
藤蘿拂金繩，瀑水挂玉带。
未雨龍穴藏，摩空鳥飛礙。
疑非紅塵間，邈在萬物外。
聞有高世士，眠雲不知載。
飲露餐朝霞，嘯月下天籟。
軒冕何足道，天地乃投芥。
吾能與之遊，無庸去浮海。
十八賢臺
作者：陳舜俞
朝代：宋

臺下衣冠已化塵，臺前顔色尚如新。
林泉合是修行社，巖穴誰非避世人。
好鳥豈知當日事，幽花何似昔時春。
老僧不解論今古，應笑徘徊問隠淪。
南陽春日十首·其一
作者：陳舜俞
朝代：宋

城頭古木未知春，官柳柔條日日新。
門巷旋開沽酒市，郊原便有踏青人。
風烟乍入禽初好，網罟猶多雉肯馴。
擬爲芳時對樽斝，愧無心事樂天均。
南陽春日十首·其一〇
作者：陳舜俞
朝代：宋

半生名宦是塗顔，菽水當年尚可歡。
鐘鼎未能光祖妣，牛羊雖美愧杯盤。
五千强誦誰云補，四十無聞得自安。
不覺尋春上臺榭，東風吹淚落闌干。
南陽春日十首·其七
作者：陳舜俞
朝代：宋

簿書堆裏得天真，謾爲浮名役此身。
門柳偶同陶靖節，君羹空羨潁封人。
沙鷗舊許爲吾侶，巢燕何曾厭我貧。
已共東風有歸約，且從桃李笑今春。
南陽春日十首·其三
作者：陳舜俞
朝代：宋

山川隨處有芳菲，老大情懷與舊非。
已恨鶑聲驚曉夢，豈堪花氣著人衣。
家蔬未省添新斸，宰木應曾長舊圍。
終向畏塗無所得，好風佳月不如歸。
南陽春日十首·其九
作者：陳舜俞
朝代：宋

澤國生涯有釣舟，此身隨分狎群鷗。
非關利祿成羈縶，爲學文章作贅疣。
病眼看花空濺淚，客顔臨鏡復包羞。
江東父老應相憶，燕子來時語不休。
南陽春日十首·其二
作者：陳舜俞
朝代：宋

惓懷春晚脫征驂，官况喧卑昔未諳。
敲扑豈甘忘素業，琴樽猶可助清談。
窗燈耿耿書開卷，衙鼓鼕鼕吏放參。
唯有登樓心不愜，亂雲堆霧鎖東南。
南陽春日十首·其五
作者：陳舜俞
朝代：宋

壯懷摧折復何言，齒髪今年老去年。
念遠片心飛鳥外，感時雙淚落花前。
琴逢遏密生難理，詩擬離騷怨不傳。
家在五湖明月裏，夢隨春水宿漁船。
南陽春日十首·其八
作者：陳舜俞
朝代：宋

故園春物有誰同，地盡天垂杳藹中。
杏火柳烟燒白晝，茶槍筍槊戰東風。
橋橫酒市青帘出，門對魚磯小艇通。
誰信南陽樓上客，翩翩歸羽欲飛空。
南陽春日十首·其六
作者：陳舜俞
朝代：宋

客宦逢春病眼開，紫荆花下也徘徊。
謾勞人力書千卷，聊寄天真酒一杯。
明代本期無棄物，孤臣何敢自論才。
且欣腐鼠同烏喙，不怕丹山有鳳猜。
南陽春日十首·其四
作者：陳舜俞
朝代：宋

花前惆悵轉難平，屈指光陰已半生。
猶把此身嘗患難，不知何日得功名。
未安去住千絲亂，已去悲歡一夢驚。
擬入醉鄉銷此恨，快風無故析春酲。
句·其一
作者：陳舜俞
朝代：宋

石間圓影疊金波。
句·其二
作者：陳舜俞
朝代：宋

澗含蒼壁隠青蘿。
和劉道原騎牛歌
作者：陳舜俞
朝代：宋

陳子無能久棄廢，騎牛入山學遁世。
劉子有道憂天下，欲取相印乘駟馬。
二子相逢湖水頭，進退兩忘俱未酬。
長歌對市人，聞者應揶揄。
君不見蔡澤不相終躍馬，甯戚未遇先飯牛。
腰懸六黄印，廩食萬戶侯。
人生顧何常，古來海水生柔桑。
少華一峰已爲谷，白日西出明朝陽。
男兒蓋棺事乃了，目睫榮悴空悲凉。
水之曲，山之傍。
歲窮且飲酒，富貴無相忘。
和王介甫寄安豐知縣修芍陂
作者：陳舜俞
朝代：宋

雩婁陂水舊風烟，可喜斯民得繼傳。
萬頃稻粱追漢日，五門疏鑿似齊年。
才高欲獻營田策，公暇還來泛酒船。
稱與淮南誇好事，耕歌漁唱已相連。
和知郡王職方韵同前
作者：陳舜俞
朝代：宋

邑陂增築更淵沉，所喜詩筒賞嘆深。
楚國老臣千古意，廬江賢守一家心。
淮邊野史添新事，壠上春犁誦好音。
興利勸農真政術，可知爲吏得喉襟。
和章子厚聞子瞻買田陽羨却寄
作者：陳舜俞
朝代：宋

罨畫春流藻荇長，吳門菰米鱖鱸鄉。
謀田問舍拙者事，尋壑買山君底忙。
出處兩忘同旅寓，濁清一種付滄浪。
故人詩酒如驅使，別有甘泉綠野堂。
和部使者騎牛歌
作者：陳舜俞
朝代：宋

君平山前白雲老，五十休官何太早。
咄哉官卑莫行道，鸞鳳豈肯爭粱稻。
愛山愛水去無時，漸老更買黄牛騎。
長髯老奴挈榼隨，白紵皎皎山人衣。
因憐湖邊有逐客，也解忘形樂泉石。
不使執轡從翁遊，翁自出錢爲買牛。
山中酒美數醑我，醉裏詩成要我和。
市兒指點應不識，底不輕裘走快馬。
毛夫子，真國士，出問風謠宣直指。
瀟灑本是神仙人，功名强爲蒼生起。
聞說騎牛不詆訶，手擘紅箋爲作歌。
英詞百卉鋪錦繡，雄辯三峽傾銀河。
我牛入山路漸熟，好歌吟聲易成曲。
明年恩亦當放還，直入深雲無管束。
欠却劉家買牛黄金錢，又得毛公騎牛碧玉篇。
和開祖丹陽別子瞻後寄
作者：陳舜俞
朝代：宋

仙舟繫柳野橋東，會合情多勞謫翁。
相對一樽浮蟻酒，輕寒二月小桃風。
羈懷散誕謳歌裏，世事縱橫醉笑中。
莫恨明朝又離索，人生何處不匆匆。
圓通行
作者：陳舜俞
朝代：宋

廬山之西形勢聚，無位真人依位住。
地祇掣鎖金城開，石龍噴水銀潢注。
峰巒約勒萬馬回，杉松自作千兵護。
寶殿崢嶸跨碧霄，圓容麗服微西顧。
江南妃子親施田，香飯供僧無億數。
法焰相傳十二人，師泛鐵船楊子渡。
楊子渡頭秋風高，霹靂駕雪翻驚濤。
中有漁家妙絕手，一釣三山連六鰲。
縱時大地悉震恐，收來塵剎無纖毫。
當年曾許心莫逆，今朝又作圓通客。
挂冠已脫塵俗緣，一心願住清凉國。
清凉之國進能知，日長馬倦人多迷。
從來聞說曹溪路，只今踏斷廬山西。
壽陽僧房見橘詩
作者：陳舜俞
朝代：宋

地過長淮種橘難，僧房今見鎖朱欄。
秋來頼有黄金實，幾被行人作枳看。
天池院
作者：陳舜俞
朝代：宋

此峰巉絕與霄干，峰頂泓澄旱不乾。
天下定應添沆瀣，山頭信亦有泥洹。
等閒雲出千巖雨，取次龍歸六月寒。
一勺自堪流萬古，何須低處羨波瀾。
太平觀
作者：陳舜俞
朝代：宋

繞繞峰巒玉案圍，重重樓殿紫烟飛。
青籐素簡天門近，絳節霓旌夜半歸。
鶴使每傳三島信，鳳書頻送九霞衣。
放臣於世慚無補，金萼樓前拜不祈。
太湖一首和姚子張
作者：陳舜俞
朝代：宋

太湖可漁山可樵，漁樵隠者非一朝。
醉拍溟渤摩穹霄，歌詠周孔追松喬。
故磯人歸今寂寥，秋空浪穩蘭爲橈。
何爲不去走市朝，况無一策陳虞堯。
嗟哉生事垂簞瓢，母齒豁豁群兒齠。
啼寒悲饑如鴟鴞，古人以此嘗折腰。
敢不歡喜祿下僚，滄浪有景直不遼。
西風起時心摇摇，異日掉臂君可招。
失題
作者：陳舜俞
朝代：宋

昔見淮水清，今見淮水渾。
問之何因爾，淮吏謂予言。
此淮出桐柏，彼汴來崑崙。
年年相合流，東望滄溟奔。
汴入淮而清，有若淮水尊。
風休一色靜，古鑒磨無痕。
今年淮水小，僅能庇龜黿。
黄河從春來，桃花注龍門。
滔滔朝宗勢，巨浪日夕煩。
小清納大濁，勢不得自存。
崩騰一波走，磅礴泥沙噴。
我聞吏之言，冥默竊自論。
君子潔履操，小人爲詐謾。
姦豪爍危行，烈火燎于原。
譁言污正論，青蠅止于樊。
中人可移性，鮮克始終惇。
夙夜念淮水，清心大吾源。
奉慈禪寺
作者：陳舜俞
朝代：宋

一宿禪關萬慮空，明朝更上十餘峰。
山依碧落不多遠，人在白雲無數重。
木末疏鐘驚虎兕，門前潴水穴蛟龍。
勞生正負林泉約，猶喜官閒此處逢。
奉酬長文舍人出城見示之句
作者：陳舜俞
朝代：宋

春分臘雪未全消，凜冽春寒氣尚驕。
攝事初忻迎社燕，尋芳因得過溪橋。
清浮蟻酒醅初撥，暖入鶑簧舌漸調。
興味愛君年尚少，莫嫌齋禁暫無憀。
子隠堂爲蕭寺題
作者：陳舜俞
朝代：宋

東城蕭寺荒烟內，底事旌旗與客來。
六代豪華歸茂草，少年風節有高臺。
門前好鳥鳴佳木，徑裏閒僧掃綠苔。
强爲登臨一懷古，懦夫蕪句兩非才。
客意五首·其一
作者：陳舜俞
朝代：宋

客意久不適，攬衣臨暮舂。
烟長藏野闊，雲斷漏天空。
酒置千愁裏，詩成一望中。
黄花無限好，底事憶江東。
客意五首·其三
作者：陳舜俞
朝代：宋

高岸聳如陵，秋光著處清。
遥山照眼碧，黄葉逐人行。
莫怪新烟火，曾經古戰爭。
深林茅屋小，氣象亦豪英。
客意五首·其二
作者：陳舜俞
朝代：宋

行役意匆匆，淹留計已窮。
夢歸無奈曉，病覺不禁風。
憶橘園垂枳，沉魚夜聽鴻。
悲秋成白髪，頼未作衰翁。
客意五首·其五
作者：陳舜俞
朝代：宋

况復淹旅泊，情多秋亦悲。
寒雲欲垂野，疏葉不藏梨。
斷梗逐流水，歸禽投好枝。
徘徊古原上，應有夕陽知。
客意五首·其四
作者：陳舜俞
朝代：宋

水濁不見面，安能照膽明。
還因送流梗，所得計歸程。
日落西風急，秋聲積潦并。
清江前約在，頼爾濯吾纓。
宿上真宮贈朱道士
作者：陳舜俞
朝代：宋

栖真必是朱癡後，結宇元因法善孫。
人在地靈治病速，山村討藥夜敲門。
宿靈源院
作者：陳舜俞
朝代：宋

山家皆種橘，古寺獨栽松。
林靜時棲鶴，泉靈合有龍。
何年人捨宅，今日我携筇。
寓所留僧話，未眠聞打鐘。
寄姑蘇智肱錢塘文捷二上人
作者：陳舜俞
朝代：宋

釋子紛紛奈汝何，傳聞右繞益乖訛。
南山述作那堪毀，西竺師徒果有魔。
群蟻固應隨轉石，一杯焉可當頹波。
青銅瓦礫皆稱鑒，乞與光明歲月磨。
寄揚州知府錢舍人
作者：陳舜俞
朝代：宋

歲月倏已逝，流光浩無涯。
新陽達厚地，草木漸萌芽。
禽鳥知時節，聲哢日夕嘉。
人生獨何爲，不與物同華。
齒髪俱摇落，唯有老大加。
緬懷西垣客，事業紛天葩。
三年辭帝右，士夫嘆聱牙。
道大益不容，眇小固何嗟。
聞有難老藥，沆瀣和丹砂。
但願壽百歲，未能定龍蛇。
寄星子令柯季立
作者：陳舜俞
朝代：宋

慣見江湖賤逐臣，去尋巖穴或相親。
不知金馬曾爲客，猶得銅章肯借人。
夜夜水聲隨枕簟，時時林色上衣巾。
題詩半在山南寺，請戒巖僧掃隙塵。
寄虔州東禪惠長老
作者：陳舜俞
朝代：宋

山僧未識面，遠想何瀟灑。
客從贛上來，肯可必儒雅。
學詩擬柴桑，陳編長在把。
冥搜得佳句，沖淡相上下。
由來淵源遠，知解妙空假。
史君固好善，公餘枉車馬。
玄談閒清吟，至樂匪尊斝。
借問歲早晚，重修遠公社。
寄郟景仁郎中
作者：陳舜俞
朝代：宋

早歲交情淡已親，相逢羈旅白頭新。
雖慚管鮑論高誼，欲慕陳雷卜近鄰。
客舍每羅門外雀，歸來還滿甑中塵。
明年相逐東林去，未必鱸魚駐得人。
寶慶院
作者：陳舜俞
朝代：宋

小招提在白雲層，古殿深龕鎖晝燈。
山北遠公曾結社，至今猶有種蓮僧。
將至嘉禾先寄諸兄弟
作者：陳舜俞
朝代：宋

半年西走若飛蓬，得祿無多計屢窮。
驥足寒孤甘伏皁，雁群驚迸苦傷弓。
家貧不易新堂構，天幸猶能遇歲豐。
且待歸來都講論，一篙烟水趁霜風。
山中咏橘長咏
作者：陳舜俞
朝代：宋

包橘古云美，揚州地所宜。
名存夏后貢，頌見楚人辭。
雲夢分膏沃，璇星散陸離。
洞庭仙壤接，震澤水烟被。
柚酢徒然早，柑黄豈厭遲。
封君千戶等，老囿萬奴隨。
秀萼瑶瓊綴，青陰幄幕垂。
朱衣霜傅采，素裏露含滋。
弱幹金丸重，繁條火齊纍。
瓜生先作瓣，蠶老不成絲。
爽味鍾寒律，殷姿照夕曦。
清香掩蘭杜，真液賤楂梨。
揀選收藏日，辛勤種接時。
壤須來處美，移怕樹同知。
朱綠爭珍旨，荆湘辨等差。
蹊深比桃靜，歲晚與松期。
壇甃龜黿石，園裁枳棘籬。
討蟲煩鑽鑿，科冗付蒸炊。
穿井防天旱，禳瘟甚歲饑。
向陽刪密葉，伐木樹低枝。
有義曾分客，無偷不禁兒。
㲏嫌連雨長，老要勁風吹。
滿把留長蔕，盈箱藉短茨。
入倉寧愧稻，出汗僅同醫。
雅俗傳珍惜，深林或棄遺。
稍收先落子，爭曬已殘皮。
趁市商船急，充庭使驛馳。
公筵薦魁磊，內合送瑰奇。
寄遠曾非選，熏藏品最卑。
善生唯計畝，視價旋論貲。
薄探酬來賞，精嘗侑舉卮。
他年修果譜，應載野人詩。
山中寄姑蘇守倅
作者：陳舜俞
朝代：宋

莫釐山頭萬家橘，震澤閒人一葉舟。
林裊金丸出籬落，浪噴雪陣上汀洲。
雲生縹緲吟魂遠，日入穹窿醉望收。
不禁五湖容小隠，爲傳篇什謝蘇州。
峰頂院
作者：陳舜俞
朝代：宋

自憐隨分有仙蹤，曾宿金庭第九重。
誰謂謫官真俗吏，還登廬阜最高峰。
坐頭平揖千巖月，枕底微聞二寺鐘。
歸去林泉緣更熟，定應春夢却過從。
廉溪
作者：陳舜俞
朝代：宋

豈無城中居，高牆圍大屋。
愛此原野間，山靜溪水綠。
人家買良田，歲取十千穀。
我耕山下土，所獲亦以足。
藜羹佐淵魚，晨炊買樵木。
客來好風日，濁酒醉籬菊。
主人去微官，歸意常欲速。
畫圖隨行李，林囿日在目。
公卿爲之賦，佳句滿瑶軸。
年來請便郡，旦暮戒童僕。
乘霜歸荒徑，趁雨添新斸。
應恨公未歸，公貧猶待祿。
弄水亭
作者：陳舜俞
朝代：宋

未識貴池好，嘗聞弄水名。
白鳥鑒中立，畫船天上行。
彭澤縣
作者：陳舜俞
朝代：宋

古來彭澤縣，應有折腰人。
百里昔猶重，先生豈不貧。
菊花還在否，柳色爲誰新。
白髪南遷客，凄凉問水濱。
慮獄江州晚出潯陽門
作者：陳舜俞
朝代：宋

淺深秋色看紅葉，高下人烟入翠微。
過嶺已憐雲滿𩍐，穿林寧恨露沾衣。
自慚訪道來何晚，便好尋真去不歸。
本迕朝廷無補報，名山猶幸許相依。
承天院
作者：陳舜俞
朝代：宋

建昌門外小禪居，竹檻松窗靜有餘。
全近江湖添悵望，乍離城市易清虛。
人思求友聽啼鳥，僧愛忘筌看得魚。
不爲山南多勝處，便堪從此駐巾車。
挽侍講先生王夫人詩二首·其一
作者：陳舜俞
朝代：宋

蘭陔堂上此歸全，松柏山頭有舊阡。
我得遐齡幾九十，人依絳帳昔三千。
病時太守和湯藥，沒後諸生侍几筵。
善化群材同草木，先生恩德重如天。
挽侍講先生王夫人詩二首·其二
作者：陳舜俞
朝代：宋

師牆童稚被陶鈞，穴鳳仍同桂籍春。
豈獨慈良尊有道，就論恩分即吾親。
生前未許升堂拜，原上空陪執紼人。
一曲薤歌難寫恨，哀榮千古付蒼珉。
挽劉夫人詞二首·其一
作者：陳舜俞
朝代：宋

籍籍家聲起草萊，詵詵子舍奉蘭陔。
翩翻三鳳皆英物，蹭蹬雙駒亦駿才。
憶昔綵衣環几舄，于今清血灑棬杯。
何年盛事聯簪組，別有絲綸薦夜臺。
挽劉夫人詞二首·其二
作者：陳舜俞
朝代：宋

卜鄰早效三遷教，負米方休百里勞。
樂事難留同逝水，孝思無盡入伊蒿。
萬家原上開新塚，舊館人來奠濁醪。
况有銘詩傳不朽，長城千古白雲高。
挽邵夫人詞
作者：陳舜俞
朝代：宋

丹陽門第三朝貴，樂壽絲綸五色開。
有助清郎終盛譽，得憐諸子盡高才。
蘭彫北畹香猶在，水向東溟逝不回。
原上送車無數目，日西風雨轉徘徊。
新羅巖
作者：陳舜俞
朝代：宋

萬疊青山與世違，一巖雲物倚天危。
僧開峭石難行路，猿叫枯松最上枝。
藥鼎施人寒種火，菜畦行虎宿無籬。
此中別有忘年事，擾擾紅塵死不知。
明日北風尤甚不可行再讒
作者：陳舜俞
朝代：宋

我行楚濱，洪波是涵。
飄風不惠，停舳相銜。
我實有辭，將伯是讒。
越明日作，若怒弗咸。
大吹振蕩，厥聲唬喊。
龍憑虎借，播谷摇巖。
止莫能維，行不可帆。
誰令其然，維伯所監。
我名有讒，實意以禱。
終使不往，寧弗之報。
泛泛行者，有游有漕。
罔不衣食，或俱幼老。
出其孔艱，仁者攸好。
吹而順之，毋忽予告。
晚秋田間
作者：陳舜俞
朝代：宋

重到田園草木零，鬢毛蕭颯白綸巾。
謾誇孺子能分肉，堪笑書生尚負薪。
靜與禽魚何物我，懶因鷄黍記晡晨。
東籬已有黄金蕊，只欠白衣送酒人。
書通濟僧壁
作者：陳舜俞
朝代：宋

丹包赤實破蒼顔，冬至都無十日閒。
剩選黄柑留過客，天寒誰肯更尋山。
東庵
作者：陳舜俞
朝代：宋

已憐門巷林中出，况復軒窗水畔開。
冷淡山光明枕簟，動摇波影上樽罍。
坐看天際孤舟失，慣見桑陰五馬來。
長恨夕陽吟不足，闌干留共月徘徊。
東林寺
作者：陳舜俞
朝代：宋

白髪老僧安住處，青衫司馬愛閒來。
松嫌天近株株短，花待春歸款款開。
堪信壺中藏日月，誰知雲外有樓臺。
官卑合是尋山客，不見芳菲意懶回。
東臺
作者：陳舜俞
朝代：宋

築臺俯園木，亦既覆華宇。
主翁達生者，作詩牓門戶。
謂臺乃主人，吾身同逆旅。
臺還謂公言，無易浪稱與。
天地猶大塊，况此一抔土。
我昔未爲臺，蟻垤動欲雨。
翁欲事畚築，金鎚莫論堵。
軒陛因冠带，松筠漸儔侶。
萬物固何常，今日乃前古。
高岸化深谷，白波起桑圃。
短長雖有間，相去能幾許。
翁閒賓客至，只此見芳醑。
翁仁妻孥樂，且以饌肥羜。
高明照圖史，啟塞順寒暑。
鄙夫不能此，蟋蟀賦其除。
臺公默相忘，勿復問賓主。
松梢詩
作者：陳舜俞
朝代：宋

朽屋延暗暝，鑿明快吾魄。
西墉偶面勢，開牖遂生白。
茲焉玩圖史，亦以置床簀。
豈能來清風，猶苦對殘赫。
炎天適暵旱，永暮坐燔炙。
賓客何可處，兒女哀不獲。
咨諏或獻詩，蓋覆乃其策。
架木湊檐瓦，鋪竹施葦席。
聊且紓暴酷，未足爲佳適。
北山多喬松，倚天不知尺。
綢繆星日暗，轇輵鬼神宅。
棟梁尚匪材，枝葉固何益。
敢告持利斧，斬伐遵指畫。
束縛如見遺，無使曲傅直。
此身得餘庇，陰德佩無斁。
林屋洞
作者：陳舜俞
朝代：宋

洞天三十六，第九曰林屋。
神仙固難名，瓌怪存記錄。
曠歲懷尋賞，茲辰幸臨矚。
馳神在真游，豈復惴深谷。
解襪納芒履，燃松命光燭。
初行已傴僂，漸入但匍匐。
顧瞻避衝磕，渾淖沒手足。
如此百餘步，始可立寓目。
或垂若鐘簴，或植若旌纛。
有如案而平，有類几而曲。
鎸刻非人工，晶瑩粲黄玉。
遥知竅穴外，定有金庭籙。
凡肌不可往，叩擊安敢黷。
鸞鳳無消息，但見白蝙蝠。
却還望微明，既出猶喘促。
沾衣憐石髓，孰悔泥塗辱。
庶幾達微慕，養生相吾福。
桃花塢
作者：陳舜俞
朝代：宋

路轉青山曲，地暖留青春。
昔聞千樹桃，香艷紅氤氳。
遊子想神仙，花下啼鳥馴。
于今空蔓草，况復種桃人。
唯應塢中月，清光無故新。
棲賢寺
作者：陳舜俞
朝代：宋

辟蛇行者應開寺，拭眼高僧尚有墳。
龍带雨歸三峽水，鳥銜花出五峰雲。
樓臺屹屹天宮近，鐘磬疏疏俗界聞。
遊客不嫌車騎遠，巖扃無計長苔紋。
楓橋詩
作者：陳舜俞
朝代：宋

二十送上鄉老書，白髮堂上懽愉愉。
岐亭酒罷不忍別，二百餘里來姑蘇。
楓橋古岸冬十月，霜風切骨草木枯。
拜起欲去更付囑，携手泫然雙淚珠。
明年偶中崇政第，赤城山下欣迎扶。
穹蒼不與奪榮養，星霜未周罹明誅。
顔色不見已三歲，肝血泣盡留形軀。
隠淪無業養慈老，骫骳又作卑官圖。
還道楓橋舊別地，依依風物春陽敷。
人烟山色一如昨，齒髪獨改親則無。
萬杵入心交落涕，水邊且欲留行艫。
平生一天已無戴，縱得寸祿何爲娛。
時乎窮達又未决，行矣願報生前劬。
次韵六安魏明府三首·其一
作者：陳舜俞
朝代：宋

故人方信落江東，開解愁顔與病悰。
自笑漫生湖海上，略無豪氣似元龍。
次韵六安魏明府三首·其三
作者：陳舜俞
朝代：宋

幾慕功名逐轉蓬，既無成就苦爲悰。
不如歸聽華亭鶴，耆舊於今憶二龍。
次韵六安魏明府三首·其二
作者：陳舜俞
朝代：宋

少年心志欲摩空，漸老卑飛悔滿悰。
早悟割鷄堪飽腹，不須辛苦學屠龍。
次韵吳少卿致政自詠
作者：陳舜俞
朝代：宋

掛冠歸故里，尋壑具巾車。
蘭蕙庭階茂，交游世路疏。
一壺新漏箭，千姓舊囊書。
寄問從公客，家金有幾餘。
次韵酬余彥翔
作者：陳舜俞
朝代：宋

我慚希世就窮儒，甚矣謀身子更迂。
不共梟狐倚城社，合隨魚鳥樂江湖。
古來只有風猷重，事去情知氣味殊。
髀肉縱消吾舌在，任從兒女暗揶揄。
次韵酬白天覺
作者：陳舜俞
朝代：宋

人生自致真非策，歲晚無成可復論。
鈍駕謾思追驥躍，病巢何敢慕鴻騫。
傲如中散人多疾，辯付南華盡不言。
聊謝高情白夫子，爲攄騷興慰王孫。
次韵酬郟郎中
作者：陳舜俞
朝代：宋

直道焉不黜，士生常苦貧。
此語聞則舊，今見賢丈人。
三十取科第，初走州縣塵。
清不受一毫，義或重萬鈞。
四十雖宦達，五十已邅屯。
有如車脫輻，挽之又埋輪。
南棲窮山中，茅屋無比鄰。
瘦田兩三稜，過半生荆榛。
年豐苦不飽，况復水旱頻。
予常訪其居，會合歡無垠。
念此太幽獨，欲去彌傷神。
勸君胡不歸，清霅多交親。
旋聞理艅艎，送之彭蠡濱。
今來復相過，三見汀洲春。
雖云故鄉樂，還似枯池鱗。
僧坊避風雨，所頼太守仁。
隨衣度伏臘，計俸紓晡晨。
無妻眠抱影，失子淚沾巾。
穹蒼杳難知，善人獨不振。
公懷自曠達，陶然樂天鈞。
作詩擬淵明，委形任屈伸。
所喜樽有酒，且樂圃有筠。
我思得高義，列鼎鋪重茵。
館之華堂上，歲與禾百囷。
使無寒饑顧，便可謝簪紳。
世俗念已薄，此邦非等倫。
毛公壇
作者：陳舜俞
朝代：宋

古壇疊亂石，草木何參差。
黄衣宇其傍，陳蹟刊豐碑。
曰初劉真人，齒髮不可訾。
但見紺綠毛，被體鬖鬖垂。
雲軿一日去，空山留庭壝。
弟子散巖谷，荆榛蔽荒基。
晚有周息元，探訪親斬披。
白鹿忽跪前，靈符見葳蕤。
地勝人既偶，凝嚴起寶祠。
束帛下幽聘，良馬維素絲。
前朝揖高風，有美皮陸詩。
迨今三百年，事去物亦隳。
喬松委樵蘇，野蔓號狐狸。
惟有鍊丹井，甘冽無等夷。
一酌匪消渴，欽慕尚神禧。
水月院
作者：陳舜俞
朝代：宋

興隨白鳥汀洲立，步入青林臺殿出。
湖脈來通方士泉，山顔分入幽人室。
自苦扁舟每訪尋，何年空谷無遺逸。
一夜霜風穿客衣，二十六房皆採橘。
淵明醉石
作者：陳舜俞
朝代：宋

聒聒飛泉清遶石，悠悠天幕翠鋪空。
是非分付千鍾裏，日月消磨一醉中。
柳絮狂飄荒徑畔，菊花仍在舊籬東。
水聲山色年年好，堪使遊人耻素風。
湖州李使君聞予遊廬山寄書云爲我一謝清絕
作者：陳舜俞
朝代：宋

道微本一致，喧靜偶殊轍。
眷言朝廷士，何必山水悅。
李侯稟靈氣，家園鄰大別。
廬峰五千仞，曾上捫日月。
一隨青雲友，久仕金馬闕。
茲爲東南守，雙溪對寒潔。
因將洞庭客，寄使謝清絕。
想君惜不往，搔首厭符節。
澤民固重事，逸興聊可輟。
已告林屋天，金庭錫期耋。
留槎閣
作者：陳舜俞
朝代：宋

聞說歐川似沃洲，一溪分作兩溪流。
長橋跨岸虹垂地，高閣淩空蜃吐樓。
浩蕩乾坤供醉眼，凄凉風雨送行舟。
憑誰爲問乘槎客，未必無人犯斗牛。
示諸弟
作者：陳舜俞
朝代：宋

吾家崛起蓬蒿間，先君爲學良苦艱。
典衣買書教我讀，平生貧窶不此慳。
歲晚纔霑寸祿養，天禍無何頹泰山。
况時汝輩各少小，不及見汝學燕閒。
逮今孤露歷歲月，漸覺長大成疏頑。
詩書堆積有素業，文章體要亦易攀。
固須仁義力造詣，慎擇朋友少往還。
偏親堂上待甘旨，况已齒齔雙鬢班。
更可踟躕忽榮養，不如烏鳥鳴關關。
官家公道祿寒畯，勉旃進取歡慈顔。
禹穴
作者：陳舜俞
朝代：宋

百尺蒼堅穴翠嵐，天痕非擘亦非鑱。
先王圖史誰分掌，後世疏慵不復探。
定有龍虬蟠寂寂，何如苔蘚亂鬖鬖。
老師更說神靈事，只讀高碑去未甘。
種梅
作者：陳舜俞
朝代：宋

始我窺山中，早與梅花期。
低回遂四十，種樹計已遲。
樵夫致遠枿，園官送新枝。
故土謹包裹，深根屢培滋。
連宵霢霂雨，迨此初陽時。
繞徑一百樹，撫視如嬰兒。
古來橫斜影，老去乃崛奇。
嗟爾生也晚，笑我行且衰。
世人非金石，或作千年資。
轉眼共零落，較此不更癡。
有情且寓賞，勿著喜與悲。
青赤粲點白，一笑唱吾詩。
百年霜雪過，好者知爲誰。
竹雲洞
作者：陳舜俞
朝代：宋

長干龍老長龍孫，竹裏陰陰鎖晝雲。
莫問何年初入洞，由來一日可無君。
清圍欄檻喧難入，翠滴衣裾靜欲聞。
會得歲寒看苦節，憑誰吟對雪繽紛。
興福院僧房
作者：陳舜俞
朝代：宋

東西遊遍兩山村，梔子黄時橘滿園。
唯有小軒臨小澗，病僧欹枕聽潺湲。
若耶溪
作者：陳舜俞
朝代：宋

十里澄溪溪上山，溪光無際照山顔。
天嫌俗眼尋常見，地惜群峰左右關。
蓬島也應非海外，瓊臺爭合貯人間。
維舟正欲踟躕飲，坐見蒼烟罩翠灣。
萬杉院仁宗御書寺額
作者：陳舜俞
朝代：宋

銀鈎金榜佛家園，屐齒初來骨髪寒。
天上星辰留翰墨，人閒陵寢閟衣冠。
虬龍擁護神如在，雲霧遮藏色未乾。
四十二年蒙雨露，草茅猶解泣汍瀾。
落星寺
作者：陳舜俞
朝代：宋

何年翠麓浮彭蠡，云是寒星落斗牛。
遠水拍天圍凈界，野僧依石起朱樓。
闌干白日風吹雁，簾幕黄昏月近鷗。
安住自成難老藥，不須乘海覓蓬邱。
落葉
作者：陳舜俞
朝代：宋

風露入林阿，紛紛奈落何。
滿庭添野景，開戶覺明多。
未逐滄浪遠，堪憐腐草和。
無由遮醉眼，歸思滿烟波。
虎溪
作者：陳舜俞
朝代：宋

紫霄道士貪雲鶴，五柳先生泥酒杯。
不爲清風與明月，道人何事過溪來。
蛙齋
作者：陳舜俞
朝代：宋

渴飲嘗不足，鑿井偶清疏。
井邊舊牆屋，塗塈爲我居。
念彼作者勞，容膝已有餘。
開窗近檐楹，天光滿圖書。
汲水屢灑掃，塵去延空虛。
外潔內亦清，體胖氣加舒。
緬懷埳中蛙，樂豈羨蝦魚。
相君宅新府，文木森周廬。
侯門多結駟，賜金每論車。
身外無我親，儻來物固疏。
日食夜以息，大小則皆如。
况無百歲人，貴賤同丘墟。
但可蔽風雨，且以永居諸。
衆樂亭
作者：陳舜俞
朝代：宋

湖光野色著人衣，衆樂開亭此處宜。
擊櫂高歌山自響，踏青紅影岸相隨。
消除矰繳容鷗鳥，改換風烟入柳絲。
荇菜藕花應見憶，短蓬孤榜獨來時。
西林寺
作者：陳舜俞
朝代：宋

東林移宿過西林，風靄蕭蕭結暝陰。
隨處水聲喧屐齒，傍人山色上衣襟。
道於塵土知無用，樂在雲泉亦損心。
擬付離騷與猿鳥，樵蘇應怪久登臨。
西湖
作者：陳舜俞
朝代：宋

古山瀉仙源，坤輿鑿虛境。
寶勢相回環，穴闌清倒影。
群冰人無驚，泛泛華槳并。
山上放歌行，不少有遺景。
誰意注靈波，溉田三萬頃。
詩一首
作者：陳舜俞
朝代：宋

把酒謂山語，行人亦大孤。
滿朝無骨肉，白髪厭江湖。
寒苦諳冰雪，艱難識道途。
相看幸相似，可惜便風無。
詩二首·其一
作者：陳舜俞
朝代：宋

石磴梯山一里高，荒烟源處稅漁樵。
官粗事冷人應笑，免對青苗强折腰。
詩二首·其二
作者：陳舜俞
朝代：宋

自古匡廬是勝遊，謫臣何敢計淹留。
城中未有看山處，客館僧坊謾舉頭。
謝楊都官見惠錦鷄
作者：陳舜俞
朝代：宋

珍禽流品可褒題，天與文章五色齊。
羽翮已堪攀鳳翼，稻粱爭合在鷄栖。
應思舊侶雌雄舞，耻學凡群旦暮啼。
好向彩衣堂下養，名郎從此樂持齎。
謝風伯
作者：陳舜俞
朝代：宋

晨風飄兮，弗疾弗暴。
我舟汎兮，以安且蹈。
云誰之賜，神伯予報。
莫阻乎淮，如彼行奡。
莫遠乎泗，曾不日到。
我讒不淑，我辭靡好。
伯其憐汝，其還壽考。
伯實神聖，善人是悼。
鼓動萬物，永輔有昊。
我歌我詩，以薦行潦。
谷簾泉
作者：陳舜俞
朝代：宋

玉簾鋪水半天垂，行客尋山到此稀。
陸羽品題真黼黻，黄州吟詠盡珠璣。
重來一酌非無分，未挈吾缾可忍歸。
終欲窮源登絕頂，带雲和月弄清暉。
貧女曲
作者：陳舜俞
朝代：宋

貧女四十無人問，不傅鉛華水梳鬢。
非關顔色不如人，不肯出門羞失身。
零落床頭舊機杼，池水漚麻還織布。
布成不賣市中兒，金刀剪雪自裁衣。
贈劉道原
作者：陳舜俞
朝代：宋

三年江湖上，得友唯道原。
少小負英特，誦書日萬言。
長好史氏學，執筆以專門。
廢興數千載，抵掌洪河翻。
潔身比夷齊，見義勇育賁。
唯不善玄解，惡佛如仇冤。
我雖異于此，知有學行尊。
就之同霧露，貴之如瑶琨。
共爲廬山游，移宿窮林園。
水石最好處，盡日流清尊。
所願聞高談，美若嘗熊蹯。
夫子之故人，公台既調元。
聞初學問時，幽蘭并芳蓀。
及今議論乖，良弓對驚猿。
雲泥成睽離，治亂空自論。
古來用才者，如梓匠輪轅。
短長無棄遺，同異非仇恩。
何不付國史，置子西掖垣。
我語雖鄙賤，幾欲叫天閽。
贈孔經甫賢良兼簡許少張狀元
作者：陳舜俞
朝代：宋

晚泊姑孰浦，忽逢瀟湘人。
口稱丹邱客，面带湘江雲。
此客骨不凡，九天之麒麟。
新上紫烟頂，以頭觸天門。
赤龍怒當路，夭矯驚百神。
麒麟顧何力，牙爪勇踞蹲。
既欲掎其角，又或批其鱗。
此身甘萬死，齏粉不逡巡。
帝曰汝無罪，濯濯良不群。
輟吾黄金鋪，縱之赤城塵。
收頭縮下土，別待風雷春。
龍怒逐之去，四海波濤翻。
顧我天一涯，遺下顔色溫。
昔爲游天夢，嘗受一日恩。
老來因對客，念往驚心魂。
寄謝剡溪子，入朝可無言。
贈徐道士游京師
作者：陳舜俞
朝代：宋

有客人形善鑒觀，過門聊肯駐征鞍。
知予謾失江湖約，笑我甘爲簿領官。
卜隠日邊龍闕近，去程霜裏鶴衣寒。
京師車馬飛騰速，別把金波洗眼看。
贈湖州使君李公擇
作者：陳舜俞
朝代：宋

李侯車騎匆匆出，前騶不鳴隨者急。
不遊臺沼不尋山，獨向城隅小蓬蓽。
城隅蓬蓽謂誰家，太學先生賢已卒。
老妻猶在八十餘，侯來爲問夫人疾。
當時弟子猶五六，連袂追隨慎倉卒。
手調湯藥進盂盤，勞問有無極纖悉。
巷人來觀相歡喜，門外牆頭聞唧唧。
我思康定慶曆間，天下文章極蕭瑟。
讀書不復問義理，破碎幺麽入聲律。
先生始出治庠序，輔養學者尊經術。
自茲道義及生民，晚具纁黄起遺逸。
先生今來骨爲土，名儒大義非前日。
朝登壠坂暮高官，舊學前功付幽黜。
往往昔遊苕霅人，詆諱不敢對以實。
李侯自是江南士，不預吾徒舊堂室。
尊德樂道乃精誠，念老嗟貧固其秩。
魏文伏軾過西河，鄭公名鄉論高密。
古來如君顧無幾，于今走利尤非匹。
人言侯政如此多，試聽風謠百之一。
贈華嚴院玉真上人
作者：陳舜俞
朝代：宋

青蘿翠竹鎖禪關，門對松林第一灣。
白髪老禪應有道，等閒隨客過前山。
贈通慧大師凈務
作者：陳舜俞
朝代：宋

鄱陽江頭逢道人，昔我先子遊從親。
口誦先子詩，別來三十春。
我悲不忍聽，泫然淚沾巾。
道人見我少小日，嗟我老大空埃塵。
我謂道人言，姑願有所陳。
公孫希世董生逐，子貢結駟原憲貧。
伯夷采薇避周粟，許由洗耳爲堯民。
道雖有用舍，天實爲屈伸。
子誠空門士，胡爲甘隠淪。
邇來拔士到屠販，圈牢往往生麒麟。
延英賜對不膜拜，下視羅什來姚秦。
方袍騎馬使絕域，賀蘭山前無縉紳。
如子固不羈，何不自化青雲身。
今我迂疏不知返，悠悠如海空迷津。
無錢買山廬峰下，行欲東來長水濱。
子如厭世欲已矣，來寄瓶錫爲吾鄰。
送劉吏部得請三茅崇禧觀
作者：陳舜俞
朝代：宋

老臣連上皂囊封，去訪三茅駕鶴翁。
曾爲蒼生論敝事，因從紫府得仙風。
收身物外光陰好，回首人間寵辱空。
果滿丹成家法在，應携鷄犬入雲中。
送南康劉道純秀才起應新詔
作者：陳舜俞
朝代：宋

太平天子厭弊舊，盡解綱條重結紐。
一朝進士各名經，五百年來病聲偶。
弟子增員巖穴空，博士獻書車馬走。
鴻薄青冥昔在籠，魚憶滄浪今脫笱。
乘時得志君其人，平生好學氣撞斗。
詆訶毛鄭爲低眉，辨說儀秦不容口。
本需束帛賁圭衡，勉應新書辭畎畝。
時髦往往出江南，解褐須期居帝右。
藏珍韜櫝元待價，搦矢撫弦須應手。
勿學迂疏魯兩生，是古非今空白首。
送可則上人還京師開講
作者：陳舜俞
朝代：宋

善作空王子，能探佛祖心。
浮雲無定住，流水度光陰。
糲食開盂慣，飛塵壞衲禁。
國城傳法後，倚錫舊山林。
送喜長老游四明
作者：陳舜俞
朝代：宋

釣竿無竹月空船，事去朱涇不記年。
一句弗由他物得，此心知與麽人傳。
無鬚王老長垂地，掉臂胡僧仰託天。
去問玲瓏巖上石，*中誰是我師禪。
送李戶曹官滿還江寧
作者：陳舜俞
朝代：宋

去程牢落且徘徊，聽我高吟侑一杯。
皦日心胸無愧耻，青衫顔色任塵埃。
秦淮形勝多人物，晉室風流入草萊。
歸到江山聊洗眼，下僚應不久沉才。
送詩僧惠師
作者：陳舜俞
朝代：宋

蕭然林下人，病骨霜松槁。
若爲詩家流，力壓古人倒。
琢句如琢玉，得之若得寶。
有時到極摯，直可補元造。
平生樂此樂，白頭不知老。
數年吳楚游，詠遍泉石好。
却懷鍾山隠，鄉思滿春草。
橐中何以歸，篇篇有留藁。
遇便風
作者：陳舜俞
朝代：宋

舳艫泝隋堤，積潦涵楚甸。
大帆挂長檣，薰飈借良便。
氣張中軍旗，勢疾强弩箭。
浪頭噴飛雪，波心落流電。
或如春雷振，又若疾雨濺。
天空文鷁歸，珠媚淵龍戰。
久來去意切，幸此行色變。
舟子嘯引項，挽夫喜盈面。
揭篙無施勞，躍馬莫我先。
行吁思景附，坐指交勇羨。
日陰未頃刻，道里歷宇縣。
津亭倏渡淮，官堠俄入汴。
盛夏草樹齊，遠水蘋藻遍。
晚景稍可愛，少瞬不再見。
我非欲速者，疾目憎轉眩。
衣袂聊虛凉，心焉獨安宴。
向夕風少休，遲留樂幽睠。
遊天章寺
作者：陳舜俞
朝代：宋

峻嶺崇巔千古在，好風佳月逐時新。
簿書偶是山陰長，觴詠聊同曲水人。
林雀不驚筇竹杖，谿雲欲傍接䍦巾。
官粗合有登臨分，更待巖花爛漫春。
過下方祇園入上方看經院遇八十老僧
作者：陳舜俞
朝代：宋

因過下方院，更指上方登。
偃蓋杉松路，包金橘柚層。
清灣從古好，孤榜復誰曾。
八十年前事，凄凉欲問僧。
過平望驛有懷湖州李使君二首·其一
作者：陳舜俞
朝代：宋

柳色陰陰平望橋，春流西受霅溪潮。
玉樓有月清光遠，蘋渚生風麗思飄。
寧使簿書堆几案，已聞歌詠滿漁樵。
酒船欲訪烏程去，愁費金龜返畫橈。
過平望驛有懷湖州李使君二首·其二
作者：陳舜俞
朝代：宋

憑熊飛隼兩溪頭，人似冰壺住玉樓。
事逐歡謠入漁釣，詩隨秋思滿汀洲。
茶收顧渚旗猶卷，酒貰烏程蟻半浮。
去路無多平望驛，客魂秋雨宿扁舟。
采芑詩
作者：陳舜俞
朝代：宋

采采原上芑，盈襜不知多。
惜共藜藿稱，命與羹糝和。
值此行役間，遺餘雜蓁莪。
京洛誇肥甘，掇擷繄誰何。
休官業已定，不待此首皤。
年年春物繁，期爾山之阿。
野燒
作者：陳舜俞
朝代：宋

急燒山上草，莫顧山下木。
燒草得地美，欲種來歲粟。
乘風縱巨燎，烈烈遍巖谷。
既不問玉石，何暇愛麛鹿。
寄謝種粟翁，乘時擇嘉穀。
無俾稂莠俱，還見故草綠。
棟材已灰燼，著意規飽腹。
銷暑樓
作者：陳舜俞
朝代：宋

溪上樓臺似玉壺，樂郊春物剩昭蘇。
賢侯好士簪裾集，暇日開筵錦綉敷。
擘水膾鱸堆白雪，撥醅釀酒滴真珠。
香飄沈穗縈欄角，歌沸梁塵落坐隅。
約略十洲仙界景，依稀九老洛川圖。
席中蘭語薰相襲，望裏蓮娃貌亦都。
狂客笑吟聊自若，丈人强健不須扶。
送歸千騎堂前月，猶照簾蝦一半鬚。
開先寺
作者：陳舜俞
朝代：宋

山門屹屹橫青嶂，巖屋霏霏带紫烟。
千尺老松當大道，一條飛瀑落中天。
重來覽物應相識，此地尋僧似有緣。
自謂讀書非俗客，謫官猶得近林泉。
閱日堂僧橘
作者：陳舜俞
朝代：宋

閱日堂前橘，山僧手自移。
爲迎林下客，旋拄路邊枝。
結實曾防蟻，盈箱不禁兒。
他年應記得，蠟屐過門時。
阻風還泊舊浦
作者：陳舜俞
朝代：宋

已作淹留計，行艫豈恨遲。
却投前浦宿，還似始來時。
寥泬鱸鄉遠，飄零鶴髪悲。
猶欣有隠者，度景覆殘棋。
雙溪行
作者：陳舜俞
朝代：宋

星郎休官兩鬢白，慣作五侯堂上客。
半入人家鎖深宅。
偶來花幕雙溪頭，聞有侍兒舊相識。
五馬情多載酒過，主人猶須屏障隔。
黄昏移燭背重簾，初度清歌響疏拍。
宛轉別是京洛聲，中有離愁千萬尺。
曲中復作孤吹笛，玉龍一吟群籟寂。
金罍不酌四座聽，淡月朦朧挂空碧。
更將餘意寫琵琶，手抹鳳槽鳴歷歷。
梁州欲徹幺絃斷，應恐外人知怨抑。
主人不許傅青翼，獨聽星郎語近壁。
小聲嗚咽話當年，公子樽前最憐惜。
朱門出後身轉輕，往事消沉無處覓。
星郎日有流落恨，回向玳筵雙淚滴。
勸君收淚聽我歌，聚散有命可奈何。
君不見隴頭水，入海不知幾千里。
又不見風中花，吹向千家復萬家。
人生莫作等閒別，事去老大空咨嗟。
雪
作者：陳舜俞
朝代：宋

老來惟有看山癖，踏雪來尋洞府春。
已愛匡廬無俗骨，更逢姑射露天真。
參差玉樹千巖裏，高下藍田一水濱。
乘興去留人莫怪，風流元是剡中人。
霅溪
作者：陳舜俞
朝代：宋

吳王城下溪，疏鑿自開闢。
潭潭無涯岸，但見浸垂碧。
氣增宇宙寬，勢吞江湖窄。
樓臺照清影，河州多嘉植。
紅鱗生霞朝，金鑒沉月夕。
恍如神仙國，遠與塵土隔。
怪說稔傳聞，真源探圖籍。
天目據西南，兩地瀉峻極。
其傍數百壑，奔走爲附益。
及茲淵渟處，深不可計尺。
稻粱活萬家，世無原田瘠。
魚蝦孕千石，日見網罟獲。
陰陰風雨夜，多爲蛟龍宅。
少遊溪上學，長作幕下客。
觀瀾無前志，平世耻吟澤。
度量方潢汙，臨流重慚惜。
靈溪觀
作者：陳舜俞
朝代：宋

靈溪流水碧潺湲，溪上清輝弟子園。
白叟荷鋤春採藥，黄冠敲磬夜朝元。
山中松葉堪爲酒，路口桃花似有源。
自是遊人無道骨，長生何必五千言。
靈祐觀
作者：陳舜俞
朝代：宋

緬彼幽虛天，曾是衆仙囿。
宮祠宅來儀，紺瓦覆蒼甃。
窗扉秘環佩，几席被文繡。
傳聞祀禱神，祠宮燦如晝。
樵蘇避山村，草木長疏秀。
祥符聖天子，慕道比軒后。
縣官典修完，錫名揭靈祐。
星璫捧金龍，沉以玉簡副。
邇來三十年，寂寞事非舊。
黄冠守蕭堂，香火雜薪槱。
神州祠太乙，司農治華構。
休祥祚邦國，巖穴甘僻陋。
游人獨何求，豐碑讀古籀。
青龍江醉眠亭
作者：陳舜俞
朝代：宋

酒擔長輕六印腰，醉中一枕敵千朝。
興亡藐比榮枯柳，聚散看同旦暮潮。
清興本應塵外得，香魂徒向水邊招。
已聞佳士過從約，不爲東風返畫橈。
題婁億墓
作者：陳舜俞
朝代：宋

彼何人之門兮，雁行馬車。
老夫懷金兮，童子紆朱。
其取萬鍾兮，不差毫銖。
庖有粱肉兮，腹無圖書。
天之生此兮，何罪何辜。
句讀其話言兮，節文其步趨。
抱筆而宵吟兮，鋪楮而晝塗。
天子招其以仕兮，鄉人勉呼。
衆肩相煦摩兮，疾駕爭馳驅。
有司五上吾名兮，禮部曾不一知。
退將羸其角兮，進且跋其胡。
行年幾六十兮，僅免爲白徒。
一秩不能勝兮，朝强而暮殂。
考妣其謂我何兮，遑悼妻與孥。
高者我難諏兮，厚者行難語。
諸百恨寂默兮，秋草之墟。
題東林寺
作者：陳舜俞
朝代：宋

凈社清談盡，高名野史傳。
空山留舊寺，老檜識當年。
殿古應藏璧，僧閒學種蓮。
徘徊二林月，猶照虎溪泉。
題碧蘚亭
作者：陳舜俞
朝代：宋

瀟灑闌干碧玉叢，頻來游賞似兒童。
縈迴修竹撩清影，刻畫新詩繞翠筒。
十載雪霜林色改，幾翻風月酒尊空。
子猷老去心嘗在，終擬爲鄰作醉翁。
題秋浦亭
作者：陳舜俞
朝代：宋

牢落真秋浦，江山滯客舟。
身同雁南去，心似水東流。
鷗鳥荒烟裏，漁人古渡頭。
只因山色好，來上九華樓。
題翠峰院
作者：陳舜俞
朝代：宋

借問鴟夷與季鷹，五湖珍賞復誰曾。
慣看銷夏灣頭月，唯有莫釐山上僧。
晚渡浪痕沾壞衲，上方雲液灑枯藤。
游人欲趁沙鷗去，更伴禪公上翠層。
題鑪峰閣
作者：陳舜俞
朝代：宋

爲愛鑪烟拂畫檐，小欄今日捲朱簾。
不須更踏山前路，可是人間看得厭。
餞張郎中
作者：陳舜俞
朝代：宋

莫愛卞山色，莫羨苕水清。
山高天早寒，水深潛浪生。
維此賢丈人，宇韵和且平。
冷清窅無威，妍詞吐春英。
衆人翫其華，君子挹中情。
愷悌神所勞，假樂眉壽并。
安車省家園，華艾立兒甥。
邦君示尊禮，宴衎既豐盈。
言還湖上居，載酒餞東城。
賓醉可復訴，貴老事非輕。
騎牛歌
作者：陳舜俞
朝代：宋

我騎牛，君莫笑，人間萬事從吾好。
千金市骨駿馬來，乘肥大躍須年少。
蒲爲韉，草爲轡，瀑布山前松徑裏。
看山聽水要行遲，駐策緩驅塵不起。
布袍葛带烏接䍦，山家裝束不時宜。
匏樽注酒就背飲，縹囊貯書當角垂。
吟或狂，醉欲倒，同醉同吟白雲老。
此老不可天下人，一住廬山三十春。
聲如鐘，目如電，七十神光射人面。
上牛下牛不要扶，合與山中作畫圖。
汴州馬上竟何如，春泥沒腹雨濺帽，夜半歸來人已痡。
天真喪盡百憂集，衣食毛髪歸妻孥。
爭如來騎牛，水光山色同悠悠。
鳳凰臺
作者：陳舜俞
朝代：宋

鳳去臺存碧草濃，遊人來此問遺蹤。
故巢風月已千載，好景闌干空數重。
府坐循良黄太守，輿乘仁聖漢高宗。
竹花生子梧桐老，底事丹山信未逢。
黄陵廟
作者：陳舜俞
朝代：宋

明月輝在天，落日光轉地。
天維地軸千萬年，粉篁尚有春風淚。
蒼梧茫茫九疑高，湘江之水多怒濤。
袗衣不御琴弦絕，黄陵廟前碑已裂。
春禽啼，秋葉飛。
行人舟楫去復返，虞舜南巡胡不歸。
句
作者：陳舜弼
朝代：宋

憂貧仍閔雨。
南柯子·南歌子
作者：陳舜翁
朝代：宋

德祖家珍熟，錢塘五月中。碧梧桐蓋翠筠籠。傾向水晶盤內、鬥嘗空。絳粟成團小，清甜笑蜜濃。微酸猶解慘人容。最是玉纖拈處、染輕紅。
春日田園雜興十首·其一
作者：陳舜道
朝代：宋

春來非是愛吟詩，詩是田園漫興時。
無事花邊繙兔冊，有時桑下課牛醫。
乍隨父老看秧去，還共兒童鬬草嬉。
偶物興懷渾不奈，春來非是愛吟詩。
春日田園雜興十首·其一〇
作者：陳舜道
朝代：宋

春來非是愛吟詩，詩是田園感興時。
草地耕牛方有犢，花村吠犬那生氂。
麥青未必三時粥，桑綠其如二月絲。
觸物興懷言不盡，春來非是愛吟詩。
春日田園雜興十首·其七
作者：陳舜道
朝代：宋

春來非是愛吟詩，詩是田園乘興時。
得暇分畦秧韭菜，趁晴樊圃樹棠梨。
山煙青笠等閑去，沙地烏犍和醉騎。
一片野情羈不住，春來非是愛吟詩。
春日田園雜興十首·其三
作者：陳舜道
朝代：宋

春來非是愛吟詩，詩是田園飲興時。
草酌乍舒情眊矂，花生陡覺眼迷離。
才呼枌社人同醉，又問杏邨家有誰。
長日作勞無不得，春來非是愛吟詩。
春日田園雜興十首·其九
作者：陳舜道
朝代：宋

春來非是愛吟詩，詩是田園盡興時。
蓐食出門天欲曙，荷鉏歸路月相隨。
踏青漫有心情在，耕綠寧甘體力疲。
箇段工夫償不足，春來非是愛吟詩。
春日田園雜興十首·其二
作者：陳舜道
朝代：宋

春來非是愛吟詩，詩是田園樂興時。
清入吟懷花月照，紅生笑面柳風吹。
村聲盪耳烏鹽角，社酒柔情玉練槌。
閑悶閑愁儂不省，春來非是愛吟詩。
春日田園雜興十首·其五
作者：陳舜道
朝代：宋

春來非是愛吟詩，詩是田園引興時。
聞布穀聲驚綠野，聽提壺語憶青旗。
曾因鬬草爭心起，每爲看花樂意隨。
景物撩人禁不定，春來非是愛吟詩。
春日田園雜興十首·其八
作者：陳舜道
朝代：宋

春來非是愛吟詩，詩是田園遣興時。
行傍山翁驅犢父，坐觀鄰嫗試鵝兒。
看秧時測水深淺，行菜閑占春早遲。
白日漸長消不去，春來非是愛吟詩。
春日田園雜興十首·其六
作者：陳舜道
朝代：宋

春來非是愛吟詩，詩是田園寄興時。
稼穡但憑牛犢健，陰晴每付鵓鴣知。
託尋花去將予樂，借卷桐吹寫所思。
撫景寓言良不淺，春來非是愛吟詩。
春日田園雜興十首·其四
作者：陳舜道
朝代：宋

春來非是愛吟詩，詩是田園懶興時。
放草地牛眠易熟，聽花村鴂起來遲。
蠶桑辛苦從渠婦，稼穡勤勞任我兒。
疏散情懷收不起，春來非是愛吟詩。
句
作者：陳般
朝代：宋

四十三年住此間，八十八歲尚紅顔。
瓊花
作者：陳良
朝代：宋

淮海春深照月長，靈祠佳樹擅孤芳。
人迷三月天山雪，風逗千門漢殿香。
上苑菁葱思舊賞，金閨回旋入新章。
後庭遺韵歌聲好，試折瓊枝薦一觴。
詩一首
作者：陳良
朝代：宋

父子聯榮世所希，予家何幸竊恩輝。
自慚不及吾兒甚，得向親前謝綠衣。
雪中浴冷泉示諸友
作者：陳良
朝代：宋

風鼓空林雪蔽山，身如鐵石不知寒。
塵埃豈是相隨物，付與溪流出世閒。
自紫極觀過天柱
作者：陳良孫
朝代：宋

道在吾身宇宙寬，朝踰雲岫暮雲關。
丹靈不服春風轉，欲度世人那得閒。
雪中浴冷泉示諸友
作者：陳良孫
朝代：宋

風鼓空林雪蔽山，身如鐵石不知寒。
塵埃豈是相隨物，付與溪流出世間。
挽呂東萊二首·其一
作者：陳良祐
朝代：宋

家學相傳久，天資自得高。
讀書如夙習，授業更忘勞。
史筆追遷左，詩編繼鄭毛。
淵源有如此，沾丐及吾曹。
挽呂東萊二首·其二
作者：陳良祐
朝代：宋

講道東陽郡，門生數百人。
從游傾里社，忻慕滿朝紳。
仕宦淹難進，聲名烱不泯。
伯牛有斯疾，夫子亦悲辛。
挽郭丈彥鄒
作者：陳良祐
朝代：宋

誰起相如疾，空悲武子亡。
平生有高志，屬意在諸郎。
夢斷駒過隙，風高雁折行。
莫陪千乘送，妙選媿東床。
三聖殿
作者：陳良翰
朝代：宋

巨鎮標閩越，靈蹤肇晉齊。
空壇仙一去，古洞佛雙棲。
化石龜猶在，燒丹井已迷。
塵襟誰復悟，惟聽曉猿啼。
同舍弟游紫陽
作者：陳芾
朝代：宋

紫陽高不極，舊是許仙家。
古觀開山麓，懸崖吐杏花。
雲飛籠晚樹，鶴唳落殘霞。
且共探玄理，從他日欲斜。
題仙都山
作者：陳若拙
朝代：宋

發地便擎天，根盤數畝煙。
化工成突兀，轍迹似雕鎸。
峭拔殊無倚，孤高衆莫肩。
軒轅從此去，知復幾千年。
滿庭芳
作者：陳若晦
朝代：宋

五洞深沈，九峰迴抱，望中雲漢相侵。暮春天氣，宮殿翠煙深。一片山光澹淨，溪月上、碧水浮金。環樓杪，仙人度曲，空外響虛音。龍香，時暗引，青鸞白鶴，飛下秋陰。露華冷、環珠點綴瑤林。猶記華胥夢斷，從別後、幾許追尋。人間世，逝川東注，紅日又西沈。
簡樊謙齋
作者：陳茝
朝代：宋

一疏闢人千，孤忠殊可賢。
丈夫不至此，君子有加焉。
事濟民生福，言違臣職愆。
還須謄諫草，痛哭九重前。
梧桐
作者：陳葺芷
朝代：宋

夢回歷歷雨聲中，窗影分明曉色紅。
出戶方知是黄葉，更無一片在梧桐。
游雲門
作者：陳蒙
朝代：宋

杖策耶溪寺，風流憶晉唐。
門深雲未散，梁古帖猶香。
晚翠千峰遠，春深一澗長。
徘徊松影下，覓句向斜陽。
穿山
作者：陳蒙
朝代：宋

石門空虛誰鑿闢，薜荔挂影蒼苔積。
懸崖偃樹鶻棲巢，古洞出雲龍啟蟄。
遊虞山
作者：陳蒙
朝代：宋

野店杏花紅滿枝，江南天氣早春時。
青山笑我來何晚，白髮催人老不知。
雲竇雪消龍澗滿，星壇樹偃鶻巢危。
明朝欲盡登臨興，還赴雲間羽士期。
題玉芝祠
作者：陳蒙
朝代：宋

玉芝不見草蕭蕭，古柏陰廊晝寂寥。
琳館廢來餘福地，名碑留在記前朝。
碧梧樹老鸞飛遠，華表天空鶴去遥。
惟有迎仙橋上月，夜深還自照吹簫。
挽崔舍人·其一
作者：陳蒼舒
朝代：宋

早結淵衷眷，英名擅四方。
獻箴誠剴切，屢諫極忠良。
勸講黄金殿，修辭白玉堂。
簪紳歆盛美，何事遽云亡。
挽崔舍人·其二
作者：陳蒼舒
朝代：宋

昔宰金淵日，獲從二陸遊。
同朝深自喜，投袂意相稠。
□□方驚歿，公乎遽若休。
佳城知有日，老淚灑西州。
句
作者：陳薦
朝代：宋

塵靜山川狂鹿死，雷驚天地老龍飛。
垓下
作者：陳薦
朝代：宋

九里山南楚漢爭，風波翻覆走長鯨。
霸圖欲斷中宵失，帝業時來一戰成。
懶渡滄江慚父老，更無勍敵壓韓彭。
農人不識當時意，祗得春霖事耦耕。
子房廟
作者：陳薦
朝代：宋

博浪沙頭觸副車，潛游東夏識真符。
風雲智略移秦鼎，星斗功名啟漢圖。
商老已來寧少海，赤松還約訪仙都。
雍容進退全天道，凜凜高風萬古無。
燕子樓
作者：陳薦
朝代：宋

僕射新阡狐兔游，侍兒猶住水邊樓。
風清玉簟慵欹枕，月好珠簾懶上鈎。
寒夢覺來滄海闊，新詩吟罷紫蘭秋。
樂天才思如春雨，斷送殘花一夕休。
范增墓
作者：陳薦
朝代：宋

藏名羞立虎狼朝，乘鶴東依項籍豪。
憤失壯圖撞玉斗，不知天命與金刀。
還家落日埋英氣，回首浮雲委舊勞。
百步西連陵母塚，峨峨先識泰山高。
一古一律賀嬾翁宏仲七十·其一
作者：陳藻
朝代：宋

醵飲高堂慶古希，名存寔是節常儀。
百篇自號嬾翁詩，一句誰吟持侑巵。
我見前程多險巇，朝聞夕可寧不怡。
健如此叟更待時，黄金散盡呼來歸。
一古一律賀嬾翁宏仲七十·其二
作者：陳藻
朝代：宋

當年嗽卧丈人家，鼓笛村村改歲華。
選肉必多儲胃腎，忌鮮緣不啗魚蝦。
閨房德義談雖切，事業身窮報自賒。
肺疾晚侵誰是主，看君七十更寒些。
三教
作者：陳藻
朝代：宋

枉費工夫是學仙，聖門妙處與僧傳。
百年合死千年贅，一物都無萬物全。
上東山墳寄敬之弟
作者：陳藻
朝代：宋

東山零落古三丘，力薄那能抑得周。
頼有阿連霑寸祿，我慚到老一來休。
丘叔喬七十生朝二首·其一
作者：陳藻
朝代：宋

人生七十爲稀有，强健如公有幾人。
況是上元燈火夜，兒孫楚楚賀生辰。
丘叔喬七十生朝二首·其二
作者：陳藻
朝代：宋

大兒別有論文眼，樸實無他是次丁。
長女嫁夫能儉約，小娘駡婿見財輕。
丘叔喬八十
作者：陳藻
朝代：宋

樂欲永千年，愁難禁一夕。
大家於此且貪生，八十孩兒題向額。
今朝門下慶相符，坐有繡衣爲上客。
況乎二弟古稀餘，左酬右勸皆精力。
阿婆纔小三五秋，卜婚日者神無敵。
燈火鰲山弧矢晨，姓名往往登仙籍。
借問人間見幾多，答云造化慳斯席。
丘子中生日
作者：陳藻
朝代：宋

名卿先達陳君舉，年將三十登州補。
袖中有啟謝主文，爲緣場屋新推許。
斯翁自小學雕蟲，性情樸直浮誰語。
旗鈴絕不到門庭，却有兒郎能戰取。
高名前日掛縣庠，引此壽觴來獻父。
莫嫌小勝未當論，知是敘封初步武。
丘德基七十
作者：陳藻
朝代：宋

斯翁千歲也何愁，七十真堪賀禮修。
多少人間貧病客，不貪天地久相留。
丘景運生孫叔南生子戲贈以詩二首·其一
作者：陳藻
朝代：宋

齒序逢君我在前，小兒學語舌初便。
如君未是生孫早，若比他人晚數年。
丘景運生孫叔南生子戲贈以詩二首·其二
作者：陳藻
朝代：宋

兩人鄉曲是同年，行坐相推日月先。
莫道丘公孫是女，林郎初畫洗兒錢。
丙子秋作
作者：陳藻
朝代：宋

今年時雨即時暘，用向田園每恰當。
刈者不愁耕者喜，似曾真宰與商量。
中元連宿竹園劉叔嘉宅
作者：陳藻
朝代：宋

朝朝風雨過中元，已熟之禾未易存。
正是忙時人却暇，且偷佳節倒芳尊。
中秋
作者：陳藻
朝代：宋

詩書讀罷問耕牛，待得時來死便休。
一带空村無潤屋，聊因社肉作中秋。
丹井懷叔達
作者：陳藻
朝代：宋

喜稱吾子賦，羞道少年時。
別去休論易，愁來欲寄詩。
夕陽書不到，殘月夢相隨。
晚歲傷心事，松峬獨語誰。
久不到黄石故人相見多喜余紅顔吳世執友喻之霜柿謂其熟而將墜也
作者：陳藻
朝代：宋

年將四十客莆陽，丱角相看笑語長。
今日生男行冠禮，老如霜柿又逢場。
久不得劉九書因題寄之
作者：陳藻
朝代：宋

劉郎蹤跡若爲疎，蟹井山前似里閭。
少小麻風今半愈，長成項疾喜全除。
豐年誰與嘗新稻，吉日因知仄舊廬。
何事別君纔百里，可堪終歲斷來書。
久爲塵事關懷因成一絕
作者：陳藻
朝代：宋

讀書得趣是神仙，未若神仙斷火烟。
解把老夫埋俗窟，多時不放上青天。
九峰僧房看山
作者：陳藻
朝代：宋

寺前寺後木彎環，殿裏莊嚴佛一般。
衲子開窗還禮拜，生株何用巧彫殘。
九峰看菊
作者：陳藻
朝代：宋

平生尋菊未曾遭，直上成叢一丈高。
幾處禪房驚老眼，滿堂佛像自森羅。
九峰過重陽·其一
作者：陳藻
朝代：宋

算來七十五重陽，無酒今朝對菊黄。
記得蘇杭船上坐，一番醒眼詠詩章。
九峰過重陽·其二
作者：陳藻
朝代：宋

登高却是今最高，九峰寺上誦莊騷。
茶話恰宜湯餠素，滿身風癢怕村醪。
仲秋過盧北山子俞嘗新醖作
作者：陳藻
朝代：宋

白秫新收釀得紅，洗鍋吹火煮油葱。
莫嫌傾出清和濁，勝是嘗來辣且濃。
伯溫索詩賀令姊夫生朝
作者：陳藻
朝代：宋

一生開讀度殘年，糾者勞勞與辦錢。
恰似叢林充化士，歷多世態得真禪。
忽教衰老親題疏，也且低垂敢自賢。
隨順却遭開眼白，屈伸誰識草經玄。
官催租賦鞭笞急，家乏憔蘇色語煎。
節序酒殽雖可廢，妻孥溝壑恐將填。
不成底事空歸去，別問良媒解倒懸。
樂內太深顔氏子，生朝索賀郭郎篇。
余融州生日
作者：陳藻
朝代：宋

牂牁相遇說長年，一在公堂一洞天。
清遠使君黄石老，西周柱史混元仙。
值事有感懷漁溪丘德基
作者：陳藻
朝代：宋

紛紛場屋士，聞見是空虛。
此老何曾學，高懷却有書。
對人惟靜默，有飯即安居。
說到榮華事，生平不計渠。
偶游白渡懷劉九
作者：陳藻
朝代：宋

心隨飛鳥過寒沙，兩岸沿江曲又斜。
便有隻船乘月渡，都無五里到君家。
元夕同社衆携燈上山謁神祠
作者：陳藻
朝代：宋

城中簫鼓閙鰲山，燈火千村別一般。
今夕崔嵬行樂處，向時模倣仰頭看。
元日平江作
作者：陳藻
朝代：宋

草粿京糰要賀年，玉融風俗不同天。
元正卯醉長洲市，又憶浮家厭海鮮。
六月望夜紀飲
作者：陳藻
朝代：宋

年老聊依年少遊，月圓庭上似中秋。
舉杯問月爭多少，一度猶行甲子周。
冬日
作者：陳藻
朝代：宋

冬日何曾短，寒更有許長。
紅爐那作伴，白髮早還鄉。
舊酒誰賒飲，新詩自寫藏。
故人思不見，獨遶野梅香。
冬日南谷讀書
作者：陳藻
朝代：宋

列岫開平野，修牆隠密林。
暗泉聞雨響，寒日覺冬深。
眼底孤村近，雲邊小樹侵。
何須錢買屋，空寺足閑吟。
冬日融州絕句
作者：陳藻
朝代：宋

四隻漁船叩板木，幾家茅屋長兒孫。
天寒水淺江成路，地僻人稀郭賽村。
冬日贈宏仲
作者：陳藻
朝代：宋

愛君方始卜鄰居，君又移家二里餘。
日裏苦無時刻到，人情便覺往來疎。
風霜今歲携盃幾，淮淛明年解纜初。
兄嫂恩多因怨我，語言雖惡敢嗔渠。
冬至寄行甫騰叔
作者：陳藻
朝代：宋

江浙羈棲怕雪霜，早年聽得晚年嘗。
生涯敗意多諳歷，節序隨緣少感傷。
鴨肉餛飩看土俗，糯丸麻汁阻家鄉。
二千里外尋君話，今日那堪各一方。
別平江揚元鼎二首·其一
作者：陳藻
朝代：宋

染指鼀羹有子雲，乃能留客話皇墳。
不知造化何慳甚，遣出平江要別君。
別平江揚元鼎二首·其二
作者：陳藻
朝代：宋

黄菊來時正遶籬，真柑續到蟹偏肥。
嘗罷河豚歸楫動，消梅初熟柳花飛。
別林肅翁
作者：陳藻
朝代：宋

滿懷裝貨出門前，多寡相酬應世緣。
取友無他惟會理，逢僧祇此是談禪。
樂生箇裏真慚愧，用向稠中足裹纏。
便謝化工分付足，莫言行李去蕭然。
別林黄中帥湖南
作者：陳藻
朝代：宋

清秋緩轡馬如雲，論定忠邪黑白分。
湘水傳呼新刺史，霸陵改觀舊將軍。
平生孤節人難到，自此一番名愈聞。
定有詔書催入覲，不勞下擔楚江濆。
別王司法
作者：陳藻
朝代：宋

維舟江岸偶相鄰，還與吾翁是故人。
顔貌不知今日改，姓名方記舊時親。
少年壯筆生應貴，白髮青衫今尚貧。
一笑羊城聊適意，明朝話別兩酸辛。
別舅氏
作者：陳藻
朝代：宋

表裏真容拜跪妨，老夫拱揖謾焚香。
凋盡雙親一輩行，兩世能留獨渭陽。
劣甥今年七十五，花甲戊辰先戊午。
若非相見皆貧苦，多少壚邊好歌舞。
別蔡伯畛
作者：陳藻
朝代：宋

我本三山城下居，誰人共讀艾軒書。
固無田宅堪歸老，縱有文章適見疎。
黄石出門多俊逸，白頭似子去鄉閭。
六經正說終茫昧，不遣吾儕意氣舒。
別融州
作者：陳藻
朝代：宋

兩年爲客憶鄉關，樽酒何時別此間。
今日移舟出城市，多情却戀眼中山。
到平江遇雨次日見元鼎揚丈
作者：陳藻
朝代：宋

此來便擬見揚雄，席帽那堪走雨中。
漫刺修成還自袖，高門許入不能通。
姓名多謝曾相問，糧屨從今未解窮。
孟子休須嗔樂克，無車只等日輪東。
剪春羅
作者：陳藻
朝代：宋

隨時宮女逐流波，尚有精魂在處多。
待到百花零落盡，從頭子細剪春羅。
劉五十丈生日
作者：陳藻
朝代：宋

與君他語自差殊，獨愛交財是丈夫。
願見年年生日會，老來活計尚關渠。
劉公父新理花畦約賞菊因成樂軒行
作者：陳藻
朝代：宋

舊屋早易主，新椽辦無錢。
帡幪託親友，蹉跎經歲年。
碎累入安宅，隻身出隨緣。
引腹挂蛛網，移簷餌羽鮮。
所愧歷游賞，不勞携饌筵。
美名吾敢僣，茂實衆推先。
但名長樂郡，誰擬地行仙。
玉融未遍眼，銀髮久垂肩。
何況縣十二，欲周里數千。
軒齋或寄寓，宿食輒留連。
公父白日暇，後園清興牽。
種花成趣易，席草覺情宣。
犬雞交巷陌，風月自林泉。
匼匝山圍野，晴明霞散天。
紅萸把雖過，黄菊采猶憐。
詠我昔文賦，泛渠今酒舡。
劉躔父生男
作者：陳藻
朝代：宋

生來長誦老夫詩，那可無詩慶浴兒。
得巽曾吟吟是讖，果然先偶次從奇。
劉騂子初冠勉以詩
作者：陳藻
朝代：宋

汝爺十五初裹頭，桂堂讀書從我遊。
汝今裹頭恰十五，兩載東林就規矩。
我身只是前時命，汝家歲久無衰盛。
族人快活羨汝爺，汝又勝爺好情性。
瑩徹溫柔好性情，更須奮筆趨前程。
苦思入神方得句，才如諸舅豈無甥。
北風
作者：陳藻
朝代：宋

田園移主只丘墳，他邑浮家每斷魂。
又向隣州爲客久，北風終夜夢柴門。
十月一日毗陵作
作者：陳藻
朝代：宋

聽得常州多菜色，到來市井亦安然。
今朝正值焦糟節，車馬翩翩上墓田。
叔嘉叔平既斬衰祝之以詩
作者：陳藻
朝代：宋

大兒年十四，三五不知八。
源流於其母，造化保太察。
小兒十歲周，松竹不知對。
吾休置奴婢，天遣供井碓。
我昔訓童多，虛受人家怨。
愚智暗中分，何以償渠願。
怪我自生兒，寒窗仍未睹。
親朋責我苛，誨之非莽鹵。
易教委虛談，過庭祗取笑。
誰將蝴蜨飛，勒作秋蟬叫。
迺舅久從游，村巫語又聽。
身死欲葬埋，發掘安可憑。
兩世太平山，此墓何人主。
有房既分派，無息堪應舉。
農商攀不及，矧乃君子儒。
生前聊爾爾，沒後真卑污。
他日主我喪，通經得兩郎。
試之以巨創，整整到大祥。
願汝且康健，送我歸山崗。
叔清留飲座上感懷
作者：陳藻
朝代：宋

十夜不相見，一見又如初。
兄弟無人在，交朋却我餘。
矢弧皆後挂，銘旐競先書。
有酒堪留客，悲懷且掃除。
叔達及第書走筆答之
作者：陳藻
朝代：宋

君在臨安落第時，我從融水寄君詩。
君歸莆陽爲薦首，我到漁溪餞君酒。
龍飛唱第才俊多，健筆如君非甲科。
終然學問有知己，姓名不記今卑矣。
人靈世上如豺虎，我行厄運遭其侮。
白頭膠膝變須臾，一面那知深肺腑。
書報青山七月還，開書已覺開愁顔。
何時七月聽君話，話我年來路轉囏。
口占寄林子六
作者：陳藻
朝代：宋

日月相催不放遲，寄詩又是去年時。
近來未省開懷否，還似從前尚皺眉。
同行歸急困倦不能詩
作者：陳藻
朝代：宋

行李放遲遲，周遭好拾詩。
歸程催我急，脚力與神疲。
來往成虛費，科名未有期。
流傳堪膾炙，造物不相虧。
吾鄉有李明府其伯子襟懷夐然世表某早知敬慕長誦諸人今老矣輒韻之以貽其子孫云
作者：陳藻
朝代：宋

廟食於莆李長者，變海爲田散郊野。
福宜孫子百千年，家甲三山總文雁。
西城一位京朝郎，官雖未顯善聲揚。
伯曰孝純遵義方，潘安容貌心蒙莊。
幼小摳趨父執時，挂口何曾聞是非。
到了交遊如一日，肯學世情隨盛衰。
我頭半白言稍傳，晚出要教識前賢。
睽遠莫能修世契，擬將下筆無由緣。
喜今有便歸鄉多，吾姪春中偏飲和。
老去舊懷因稱敘，吉人與就幸如何。
滿眼各爲君父子，誰憂平地起風波。
呼盧
作者：陳藻
朝代：宋

年少相看百慮無，纔過旅邸便呼盧。
熱中更不知行李，却把黄粱付老夫。
和林君作起叔梅詩韻
作者：陳藻
朝代：宋

林逋沒後幾星霜，苦要吟梅弄爝光。
兩處湖光看共色，一家詩句嗅同香。
花開再約談玄白，駑老那能逐乘黄。
又恐來冬隨計吏，仙霞不管似羊腸。
和林子望二絕·其一
作者：陳藻
朝代：宋

勸君莫要嘆無官，門廕何如自致難。
誰肯宦途爲第二，玉階好好唱名還。
和林子望二絕·其二
作者：陳藻
朝代：宋

勸君莫要嘆無官，幸有田園在故山。
滿室清風滿林月，人生何事勝於閒。
和琴薰閣
作者：陳藻
朝代：宋

閣倚琴薰誦子虛，果然少壯入鄉書。
未遊唐殿哦詩句，且把牙弦卧海隅。
有據論文須博浩，無根話性合驅除。
擢犀拔象塵埃裏，把出重看是捷途。